"Юксалиш" умуммиллий ахборотномаси\nАхборотнома № 4 2020 йил 5 декабрь\n«Зўравонликка қарши 16 кун» кампанияси старт олди\n2020 йилнинг 26 ноябрь куни Ўзбекистонда «Зўравонликка қарши 16 кун» кампанияси бошланди. Унинг доирасида «COVID-19 пандемиясининг хотин-қизларга таъсири: унинг оқибатларини юмшатиш бўйича кўрилган чора-тадбирлар, олинган сабоқлар ва кейинги қадамлар» мавзусида онлайн учрашув ўтказилди.\nОлий Мажлис Сенати Раиси, Гендер тенгликни таъминлаш масалалари бўйича комиссияси раиси Танзила Нарбаева, БМТ тараққиёт дастурининг Ўзбекистондаги доимий вакили Матильда Димовска, БМТнинг Ўзбекистондаги доимий вакили Хелена Фрейзер, парламент, халқаро ташкилотлар вакиллари иштирокидаги онлайн-мулоқот давомида хотин-қизларга нисбатан зўравонлик ҳолатлари, унинг оқибатларини юмшатиш ва кўриладиган чоралар, хусусан, амалиёт, муаммолар ва кейинги режалар ҳақида сўз борди.\nТаъкидланганидек, Ўзбекистонда гендер тенглик масалалари давлат сиёсатининг устувор йўналишига айланди. Аёлларнинг сиёсий-ижтимоий жараёнларда иштирокини қўллаб-қувватлашга урғу берилмоқда. Масалан, ўтган йилнинг декабрь ойида бўлиб ўтган Олий Мажлис парламенти ва маҳаллий кенгашларга сайловларда мамлакатимиз парламенти аёл депутатлар сони бўйича дунёдаги 190 та миллий парламент ўртасида 37-ўринга кўтарилди. Ҳолбуки, бундан 5 йил аввал Ўзбекистон бу борада 128-ўринда эди.\nСўнгги тўрт йилда хотин-қизлар манфаатларига доир, халқаро стандартлар асосида 24 та меъёрий-ҳуқуқий ҳужжат қабул қилинди. Шу қаторда 2030 йилгача гендер тенглигига эришиш стратегияси ҳам ишлаб чиқилди.\nИжтимоий ҳимояга муҳтож хотин-қизларни қўллаб-қувватлаш мақсадида ўтган йили тижорат банклари ва Хотин-қизларни ва оилани қўллаб-қувватлаш жамоат фонди маблағлари ҳисобидан 172 мингдан ортиқ аёлларга ўз тадбиркорлик фаолиятини бошлаш учун 4,9 трлн сўм кредитлар ажратилди. Бундан ташқари, хотин-қизлар бандлигини таъминлаш ва тадбиркорликка кенг жалб этиш мақсадида аёллар учун жами 170 мингга яқин иш ўрни яратилди.\nКарантин вақтида зўравонликдан жабр кўрган хотин-қизларга ҳуқуқий-ижтимоий ёрдам кўрсатиш мақсадида жорий йил 10 апрелдан бошлаб «Ишонч телефони» хизмати ишлашни бошлаган. Ўтган давр мобайнида 4000 га яқин мурожаатлар қабул қилинди. Шулардан 40 фоизи зўравонлик ҳолатларига боғлиқ бўлиб, хотин-қизларга психологик, юридик ва реабилитация ёрдами кўрсатилган.\nЮНИСЕФ Ўзбекистондаги болалар вазияти таҳлили бўйича янги ҳисоботни тақдим этди\nБутунжаҳон болалар кунида ЮНИСЕФ ташкилоти «Ўзбекистонда болалар вазиятининг таҳлили» янги ҳисоботини эълон қилди\nҲисоботда болаларнинг ҳаёт кечириши масаласида, жумладан, уларнинг таълим олиши ва болалар меҳнатининг тугатилиши каби ижобий тенденциялар билан бирга, кам таъминланган оилалар болаларининг ва ногиронлиги бўлган болаларнинг ижтимоий ҳимоя қамрови, ҳомиладор аёлларнинг таомланиши ҳамда ўсмирларнинг руҳий соғломлиги масалаларида хавотирли тенденциялар тавсифланади.\nЮНИСЕФ ҳисоботида Ўзбекистонда болаларга нисбатан тенгсизликни камайтиришга имкон берувчи таклиф ва тавсиялар мавжуд. Хусусан, болалар қашшоқлигини ўлчовчи кўп қиррали кўрсаткичларини ишлаб чиқиш таклиф этилди. Бунинг натижасида турли таъсир омиллари: соғлиғи ёмонлиги, таълимнинг тўлиқ эмаслиги, паст турмуш даражаси, экологик жиҳатдан хатарли ҳудудларда зўравонлик хавфини баҳолаш мумкин.\nТавсиялар орасида болаларнинг эҳтиёжларига ва турли хатарли ҳолатларга яхшироқ жавоб бериш, шунингдек, ижтимоий таъминот, ижтимоий хизматлар ва меҳнат бозори дастурларини самарали интеграциялаш учун ижтимоий ҳимоя тизимини кенгайтириш ва кучайтириш киради.\n«Ҳисобот ўз вақтида ишга туширилди. Дунё ва Ўзбекистон COVID-19 пандемияси билан курашаётган бир пайтда таълим соҳасидаги бўшлиқлар, тўйиб овқатланмаслик, сув ва санитария шароитлари етишмовчилиги кучайиши ҳамда болалар қашшоқлиги жадал ортаётганида улар учун аҳамиятли қарорлар қабул қилишимиз, чора кўришимиз, муайян фожиали оқибатларнинг олдини олишимизда бизга ахборотлар, маълумотлар, далиллар керак», — дейди ЮНИСЕФнинг Ўзбекистондаги ваколатхонаси раҳбари Мунир Мамедзода.\nХисоботни юклаб олиш\nДавлат корхоналарининг ҳисобдорлиги таъминланади\nҲукумат қарорига биноан, давлат улуши 50 фоиз ва ундан ортиқ бўлган корхоналар таъсисчилари, акциядорлари ва иштирокчилари бўлган вазирлик ва идоралар энди ушбу компанияларнинг молиявий-хўжалик фаолияти тўғрисидаги маълумотларни расмий веб-сайтларига жойлаштириб боради.\nВеб-ресурсларда давлат иштирокидаги компаниялар тўғрисидаги асосий маълумотлар (чекланган миқдорда кенг тарқалган ва тижорат сирларини ўз ичига олган маълумотлар бундан мустасно) чоп этилиши керак:\nустав капитали ва давлат улуши ҳажми;\nчорак ва йил учун бухгалтерлик баланси ва молиявий натижалар;\nиш жойлари сони;\nкорхоналарни бошқариш ва назорат органларининг таркиби.\nБундан ташқари, 2021 йил 1 январдан бошлаб давлат иштирокидаги барча корхоналар чорак ва йил охирида расмий веб-сайтга эга бўлишга ва унда иқтисодий, молиявий ва бошқа статистик маълумотлар, шунингдек, стратегик мақсадларга эришиш натижаларини эълон қилишга мажбур.\n2021 йилдан болаларга витамин ва йод препаратлари бепул берилади\n2021 йилдан бошлаб Ўзбекистонда болаларга витаминлар, паразитга қарши воситалар, йод препаратлари, 35 ёшгача бўлган аёлларга эса фолий кислотаси ва темир препаратлари бепул берилади.\n«Аҳолининг соғлом овқатланишини таъминлаш бўйича қўшимча чора-тадбирлар тўғрисида»ги Президент қарори имзоланди. Қарорда аҳоли саломатлигини таъминлаш бўйича қуйидагича тартиб ўрнатилиши белгиланган:\n6 ойликдан 5 ёшгача бўлган болалар А витамини билан;\n2-10 ёшдаги болалар гелминтоз профилактикаси бўйича махсус препаратлар билан бепул таъминланади.\n«Zamin» фонди эшитишида нуқсони бор болалар учун лойиҳа бошлади\n«Zamin» фонди «Эшитиш қобилияти заиф болалар учун таълимни ривожлантириш» дастури доирасида «Zamin Education» лойиҳасини ишга туширди. Лойиҳа мақсади — эшитиш қобилияти заиф ўқувчи болаларни жамиятда ижтимоийлашуви, ахборот технологиялари соҳасида олий ўқув юртларига ўқишга киришида қўллаб-қувватлаш.\nЛойиҳа «Zamin Education» ўқув-ресурс маркази очилган Муҳаммад ал-Хоразмий номидаги ихтисослаштирилган IТ-мактаб билан ҳамкорликда амалга оширилмоқда. Синфда FM-тизими ўрнатилди ва ҳар бир ўқувчига индивидуал эшитиш аппаратлари топширилди.\n«Zamin Education» лойиҳасининг муваффақиятли натижаларидан келиб чиқиб, бундай синфлар республика бўйлаб барча вилоятларда йўлга қўйилади.\nҲайвонларга шавқатсиз муносабатда бўлганлик учун жазо —жаримадан тортиб қамоқгача\nЎзбекистон Бош прокуратураси томонидан «Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида»ги қонун лойиҳаси эълон қилинди. Унда Жиноят кодексини 2021-модда билан тўлдириш, яъни ҳайвонларга нисбатан шафқатсиз муносабатда бўлганлик учун жавобгарлик белгилаш кўзда тутилмоқда.\nЛойиҳага кўра, ҳайвонга нисбатан шафқатсиз муносабатда бўлиш, уни қийнаш унинг ўлимига ёхуд майиб бўлишига олиб келса, базавий ҳисоблаш миқдори (БҲМ)нинг 25 бараваридан 50 бараваригача миқдорда жарима ёки 240 соатгача жамоат ишлари ёхуд 1 йилгача ахлоқ тузатиш ишлари ёхуд 6 ойгача озодликни чеклаш ёки 6 ойгача озодликдан маҳрум қилиш билан жазоланади.\nбир гуруҳ шахслар томонидан олдиндан тил бириктириб содир этилган бўлса;\nоммавий ахборот воситаларидан ёхуд телекоммуникация тармоқларидан, шунингдек, интернет жаҳон ахборот тармоғидан фойдаланиб тарқатган ҳолда содир этилган бўлса;\nикки ёки ундан ортиқ ҳайвонларга нисбатан содир этилган бўлса;\nвояга етмаган шахс ҳозирлигида содир этилган бўлса;\n«Қизил китоб»га киритилган ҳайвонларга нисбатан содир этилган бўлса, БҲМнинг 50 бараваридан 100 бараваригача миқдорда жарима ёки 360 соатгача жамоат ишлари ёхуд 3 йилгача ахлоқ тузатиш ишлари ёхуд 1 йилгача озодликни чеклаш ёки 1 йилгача озодликдан маҳрум қилиш билан жазоланади.\nАйни пайтда ҳайвонларни қийноққа солиш, ўлдириш ёки майиб қилиш учун Маъмурий жавобгарлик тўғрисидаги кодекснинг 111-моддасида БҲМнинг 1 бараваридан 3 бараваригача миқдорда жарима солиш белгиланган. Худди шундай ҳуқуқбузарлик такрор ёхуд вояга етмаган шахс томонидан содир этилган бўлса, БҲМнинг 3 бараваридан 5 бараваригача миқдорда жарима солишга ёки 15 суткагача маъмурий қамоққа олишга сабаб бўлади.\nБош прокуратура ушбу қонун лойиҳасини ишлаб чиқишда «Mehr va oqibat» ҳайвонларни ҳимоя қилиш жамияти билан ҳамкорлик қилди. Ушбу Жамият 2013 йилдан буён ҳайвонларга нисбатан шафқатсизлик учун жавобгарликни кучайтириш бўйича иш олиб бормоқда.\n«SOS-болалар маҳаллалари» фаолияти такомиллаштирилади\n«SOS Ўзбекистон болалар маҳаллалари» уюшмаси бўлинмалари қайта номланади: болалар маҳаллалари — болаларни муқобил парвариш қилиш хизматлари, ёшлар уйлари — ёшларга ҳамроҳлик қилиш хизматлари, ижтимоий марказлар — ижтимоий етимликнинг олдини олиш хизматлари.\nБу Вазирлар Маҳкамасининг 21 ноябрдаги қароридан келиб чиқиб белгиланди. Ҳужжат етим болаларни жойлаштиришнинг оилавий ва бошқа муқобил шаклларини ривожлантириш, уларнинг ижтимоий ҳаётга тезда мослашиши учун ишлаб чиқилган. Муқобил парваришлаш хизматининг вазифаларига қуйидагилар киради: оилада яшаш шароитларига ўхшаш муҳит яратиш, болалар ҳаёти ва соғлиғини муҳофаза қилиш, умумий ўрта таълим олишларини таъминлаш, меҳнат кўникмаларини ривожлантириш, болани ўз оиласига реинтеграция қилиш ва бошқалар.\nМуқобил парвариш қилиш хизматлари боланинг оилада яшаш, тарбияланиш, соғлиғини сақлаш, таълим олиш, маънавий-ахлоқий жиҳатдан тарбияланиш, меҳнат тарбиясига бўлган ҳуқуқларини рўёбга чиқариш, болага нисбатан номуносиб муомалада бўлишдан ҳимоя қилиш ва жамиятга қўшиш мақсадида тузилади.\nФанлар академиясида Давлат ва ҳуқуқ институти ташкил этилди\nВазирлар Маҳкамасининг қарори билан Ўзбекистон Фанлар академияси тасарруфида Давлат ва ҳуқуқ институти ташкил этилди.\nИнститутнинг асосий вазифалари этиб:\nжамият ва давлат қурилиши, суд-ҳуқуқ ва ижтимоий-иқтисодий соҳаларда амалга оширилаётган ҳуқуқий ислоҳотларга маслаҳат ва эксперт ёрдамини кўрсатиш;\nижтимоий муносабатларни ҳуқуқий тартибга солишни такомиллаштириш бўйича таклифларни ўз ичига олган таҳлилий ҳужжатларни тайёрлаш;\nдавлат ва ҳуқуқ соҳасида фанлараро фундаментал илмий тадқиқотларни бажариш белгиланди.\nИнститут 2020 йилда Фанлар академиясига давлат бюджетидан ажратилган маблағлар ҳисобидан молиялаштирилади.\n«Вақф» фондига янги раис тайинланди\nТошкент шаҳри Шайхонтоҳур тумани «Шайх Зайниддин» жоме масжиди имом-хатиби Абдураҳмонов Яҳё Убайдулло ўғли «Вақф» хайрия жамоат фонди бошқарув кенгаши раиси вазифасига тайинланди. 2018 йил октябрдан буён фондга раҳбарлик қилиб келган Искандар Халилов бошқа ишга ўтказилди.\nЯҳё Абдураҳмонов 1999-2003 йилларда Бухоро шаҳридаги Мир Араб мадрасасини тамомлаган. 2004-2008 йилларда Тошкент ислом институтида таълим олган. Шу давр оралиғида Миср Араб Республикасидаги ал-Азҳар университетида малака оширган.\n2009-2011 йилларда Ўзбекистон миллий университетининг Олий журналистика факультетида ўқиган. 2004 йилдан Тошкент шаҳри Юнусобод тумани «Кулол қўрғон» жоме масжиди имом ноиби, имом-хатиби вазифаларида меҳнат қилган. 2018 йилдан то бугунгача Тошкент шаҳри Шайхонтаҳур туманидаги «Шайх Зайниддин» жоме масжиди имом-хатиби бўлган.\n«Вақф” хайрия жамоат фонди Президент фармони билан 2018 йилда ташкил этилган. Фонднинг вазифаларига масжидлар ва диний таълим муассасаларини қуриш, таъмирлаш, реконструкция қилиш, масжидлар ва зиёратгоҳлар ходимлари, аҳолининг ижтимоий ҳимояга муҳтож қатламлари, шу жумладан имконияти чекланган шахсларни моддий ва маънавий қўллаб-қувватлаш киради.\n«Бизнинг барча ҳаракатларимиз аҳоли турмуш шароитини енгиллаштириш, имкониятлар яратишга қаратилиши керак» — Президент\nЎзбекистон Президенти Шавкат Мирзиёев 24 ноябрь куни ҳудудларда тадбиркорликни қўллаб-қувватлаш ва хизматлар соҳасини ривожлантириш масалаларига бағишланган видеоселектор йиғилишини ўтказди.\nТаъкидланишича, ўтган 10 ой мобайнида Сирдарё вилоятида 12 мингта доимий иш ўрни ташкил этилган — йил режаси 130 фоизга ошириб бажарилган. Гулистонда 2,5 баробар, Боёвутда 1,5 баробар кўп иш ўринлари яратилган. Натижада ҳудуддаги “темир дафтар”га киритилган ишсиз фуқароларнинг қарийб 90 фоизи бандлиги таъминланган.\nХудди шундай, Қашқадарё вилоятининг Қарши шаҳри ва Китоб туманларида (иш ўринлари режадан 2,6 баробар ошириб бажарилган), Навоий вилоятининг Қизилтепа (3,5 баробар), Учқудуқ, Навбаҳор туманлари ва Зарафшон шаҳрида (2 баробар) кўп иш ўрни яратилган.\nШу билан бирга, қатор туманларда бу йўналишдаги ишлар қониқарсиз деб топилган. Жумладан, Бухоро туманида янги иш ўринларини яратиш режаси 30 фоизга бажарилган, холос. Худди шундай ҳолат Жондор туманида ҳам мавжуд.\n«Бизнинг барча ҳаракатларимиз аҳоли турмуш шароитини енгиллаштириш, имкониятлар яратишга қаратилган бўлиши керак. Аммо биз тайинлаётган ҳокимлар буни тушунишмайди. Энди одамларни рози қилган ҳокимларгина орден ва мукофотлар олади», — деди Шавкат Мирзиёв.\nФақат йўл бўйи инфратузилмасини яхшилаш орқали 700 миллиард сўмлик қўшимча хизматлар яратиш имкони борлиги таъкидланди. Жумладан, 150 дан ортиқ туман ва шаҳардан ўтадиган 10 минг километр йўлда 400 дан зиёд йирик сервис объектлари учун эҳтиёж мавжуд.\nЎзбекистон ва АҚШнинг хотин-қизлар, тинчлик ва хавфсизлик тўғрисидаги қўшма баёноти Президент Шавкат Мирзиёевнинг «Инсон ҳуқуқлари бўйича Ўзбекистон Республикасининг Миллий стратегиясини тасдиқлаш тўғрисида»ги фармонида белгиланган вазифаларни амалга ошириш доирасида ҳамда АҚШ Давлат департаменти хотин-қизлар глобал масалалари бўйича офиси билан ҳамкорликда тайёрланди. Ўзбекистоннинг БМТ Хавфсизлик Кенгашининг хотин-қизлар, тинчлик ва хавфсизлик масалаларига бағишланган 1325-сонли резолюциясини бажариш бўйича ҳаракатлар Миллий режасини ишлаб чиқишда ёрдам беришга тайёрлигини билдирди.\nАмерика Қўшма Штатлари ва Ўзбекистон БМТ Хавфсизлик Кенгашининг 1325-сонли резолюцияси қабул қилинганининг 20 йиллигини нишонлагани қайд этилган, Ўзбекистонда хотин-қизлар ҳуқуқ ва имкониятларини кенгайтириш мақсадида Хотин-қизлар, тинчлик ва хавфсизлик масалалари бўйича ҳаракатлар миллий режасини ишлаб чиқишдаги ҳамкорлик ривожланаётгани тасдиқланган.\nҚўшма баёнотда «АҚШ ва фуқаролик жамияти қўллаб-қувватловида» ушбу Режада Ўзбекистон ҳукумати томонидан хотин-қизлар ҳуқуқларини рағбатлантириш ва ҳимоя қилишга берилаётган аҳамият, шунингдек, аёлларнинг сиёсий, иқтисодий ва ижтимоий соҳалардаги иштироки фаоллашувига кўмак берилаётгани таъкидланган.\n23 октябрь куни Ўзбекистон Республикаси Олий Мажлиси Сенати Раиси Танзила Нарбаева бошчилигидаги делегация АҚШ Давлат департаменти томонидан виртуал форматда ташкил этилган гендер масалаларига бағишланган халқаро форумда иштирок этди. Анжуман якунида мамлакатимиз 31 та давлат қаторида АҚШнинг хотин-қизлар иқтисодий ҳуқуқ ва имкониятларини кенгайтириш бўйича амалий ҳаракатларни кучайтириш бўйича чақирувини имзолаб, унинг иштирокчиси бўлди.\nБундан ташқари, Давлат департементи офиси билан биргаликда Ўзбекистон, АҚШ ва Афғонистон етакчи тадбиркор аёллари иштирокида юқори даражадаги уч томонлама бизнес-форум ўтказиш устида иш олиб борилмоқда.\nҚаршида «Америкага дарча» очилади\n2021 йил бошида АҚШнинг Ўзбекистондаги элчихонаси Халқаро таълим бўйича Америка Кенгашлари (American Councils) билан ҳамкорликда «Америкага дарча» ташаббусини ишга туширади ва ушбу ғоя мамлакат бўйлаб амалга оширилади.\n«Америкага дарча» марказларида замонавий ресурсларга эга кутубхоналардан фойдаланиш, хусусан, электрон ва қоғозли китоблар, инглиз тилидаги илмий ва маданий манбаларни мутолаа қилиш, интернетга уланган компьютер лабораторияларидан фойдаланиш имкони яратилади. Маърифат масканларида, шунингдек, америкалик мутахассислар иштирокида маърузалар, суҳбатлар ҳамда инглиз тилида фильмлар намойиши ташкил этилади.\nБундан ташқари, «Америкага дарча» масканларида АҚШда бакалавриат ва магистратура дастурларида ўқишни истаган номзодларга бепул маслаҳат хизматини кўрсатадиган Education USA маркази фаолият юритади.\n«Америкага дарча» биринчи марказининг қурилиши 30 сентябрда Қарши шаҳридаги «Баркамол авлод» марказида бошланган. Қаршидаги марказ 230 квадрат метр майдон эгаллаши ва Марказий Осиёда энг катта «Америкага дарча» маркази бўлиши кутилмоқда. Маърифат маскани компьютер лабораторияси, кутубхона, анжуманлар зали ва Education USA синфларини ўз ичига олади. Марказнинг бутун майдони замонавий шиша деворларга ва Америка услубидаги дизайнга эга бўлади.\nТанзила Нарбаева: Жинсий тарбия ёпиқ мавзу бўлмаслиги керак\nОлий Мажлис Сенати ва Гендер тенглиги масалалари бўйича комиссия раиси Танзила Нарбаева 12 ноябрь куни бўлиб ўтган матбуот анжуманида болалар боғчасидан тортиб то олий таълимгача жинсий тарбиядан таълим берилиши зарурлиги, бу ёпиқ мавзу бўлмаслиги кераклиги ҳақида гапирди.\n«Қизлар гинекологга кўринмаслиги керак, деган стереотиплар бор. Жинсий тарбия масаласи биз учун ёпиқ мавзу ҳисобланади. Ҳеч ким гапириши мумкин эмас. Деярли кўп оилаларда, ҳаттоки ота-она ҳам фарзандларига шу нарсаларни гапирмайди. Бу нотўғри. Биз ўйлаймизки, жинсий тарбияни болаликдан, ёшликдан олиб бориш керак. Тўғридан тўғри бўлмаса ҳам, она — қизи билан, ота — ўғли билан бу ҳақда гапшашиши лозим», — дейди Сенат раиси.\nМаҳалла ва оилани қўллаб-қувватлаш вазирлиги қошида Маҳалла ва оила институти ташкил этилган. Унда ота-оналарга қиз ва ўғил болаларга жинсий тарбия мавзусида қанақа кўникма бериш кераклиги бўйича катта лойиҳа бошланган.\nЙил бошидан ОАВлар 90 та огоҳлантириш олган\nШу йилнинг 9 ойи мобайнида Ахборот ва оммавий коммуникациялар агентлиги (АОКА) томонидан оммавий ахборот воситаларига (ОАВ) 90 та тақдимнома ва огоҳлантириш киритган. Қонунга зид ҳолатларни бартараф этишга доир 20 га огоҳлантиришлар давлат каналларига, хусусий каналлар – Zo’r TV га 7 та ва Sevimli га 5та хат етиб борган. Даврий босма нашрларга 29 та («Ишонч» газетасига 1 та, «Сўғдиёна» газетасига 1 та, «Бекажон плюс» газетаси ва «Театр» журналига, 22 та Интернет нашрлари (Effect.uz” сайтига 3 та, “Nova24.uz”, “Qalampir” ва “Repost.uz” ва бошқа)\n«АОКА айрим ОАВлар қонунбузарликка йўл қўйганида уларга асосан, оғзаки огоҳлантириш бериш билан чекланди. Шу кунгача огоҳлантириш хатлари юборилиши натижасида бирорта ахборот субъекти маъмурий, молиявий ёки жиноий жазога тортилмаган», - дейилади фонд хабарида.\nНавоийда Дўстлик ва ННТлар уйи очилди\n24 ноябрь куни Навоий шаҳрида «Дўстлик ва нодавлат-нотижорат ташкилотлари уйи» биноси фойдаланишга топширилди. Унда 37 жамоат ташкилоти, шу жумладан миллий маданият марказлари ва ҳудудда фаолият кўрсатаётган ННТлар бепул асосда жойлаштирилди.\nБинони мукаммал таъмирлаш учун маҳаллий бюджетнинг қўшимча манбалари ҳисобидан жами 1 миллиард 800 миллион ва жиҳозлаш ҳамда компьютер ва бошқа техникалар учун 250 миллион сўм маблағ ажратилди. Иситиш ва муҳандислик коммуникация тизимлари таъмирланиб, созланди.\nҲисоб бўйича бу Президентнинг 2018 йил 4 майдаги «Мамлакатни демократик янгилаш жараёнида фуқаролик жамияти институтларининг ролини тубдан ошириш чора-тадбирлари тўғрисида»ги Фармони билан ташкил этилган иккинчи «Дўстлик ва ННТлар уйи»дир. Биринчиси Урганч шаҳрида очилган.\nЎзбекистон делегацияси Сурияга ташриф буюриб, ушбу мамлакатда қийин аҳволга тушиб қолган республика фуқаролари, аёллар ва болаларни Ўзбекистонга қайтариш бўйича навбатдаги операциянинг ташкилий масалаларини ўрганди.\nФуқароларимизни Ватанга қайтариш Ўзбекистон ҳукуматининг бевосита мажбуриятидир. Ушбу мақсаддаги чора-тадбирларни амалга ошириш жараёнида фақат инсонпарварлик тамойилларига таянилади\nЭслатиб ўтамиз, 2019 йил май ойи охирида «Меҳр» инсонпарварлик операцияси доирасида 155 нафар аёллар ва болалар Ўзбекистонга қайтарилган. Кейинроқ октябрь ойида «Меҳр-2» операцияси ўтказилди ва унда Ироқдан 64 нафар бола ватанга олиб келинди.\nПарламент фуқаролардан ҳаракат хавфсизлиги бўйича таклиф кутади\nЎзбекистон Олий Мажлис Қонунчилик палатасининг Мудофаа ва хавфсизлик қўмитаси фуқароларга йўл ҳаракати хавфсизлиги соҳасини такомиллаштириш масалалари бўйича таклиф ва тавсия юборишларини сўраб мурожаат қилди. Таклифлар билан бевосита Қўмитага ёки унинг mudofaa@parliament.gov.uz электрон манзилига мурожаат қилиш мумкин.\nҚўмита 2018 йил қабул қилинган ва 2018—2022 йилларга мўлжалланган Йўл ҳаракати хавфсизлигини таъминлаш Концепцияси доирасида амалга оширилган ишлар ҳақида Ички ишлар вазирлиги ахборотини тинглашни ҳам режалаштирган. Якунда йўл ҳаракати хавфсизлигини таъминлаш тизимини такомиллаштириш бўйича норматив-ҳуқуқий ҳужжатлар лойиҳаси ишлаб чиқилади.\nҚирғизистонга навбатдаги инсонпарварлик ёрдами жўнатилди\nЎзбекистондан Қирғизистонга 18 ноябрь куни инсонпарварлик юкининг навбатдаги партияси — 200 ўринга мўлжалланган махсус шифохона контейнерлари етказилди.\nКонтейнерлар қўшни мамлакатда юқумли касалликлар шифохонасини қуришда фойдаланилади. Аввалроқ Ўзбекистондан тиббий буюмлар (ускуналар ва дорилар) ҳамда 3 минг тонна буғдой ҳам жўнатилган эди. COVID-19га қарши курашишда кўмак кўрсатиш учун ўзбекистонлик шифокорлар ҳам юборилиши режалаштирилган.\nКомилжон Шаробиддинович Тожибоев Ўзбекистон Экологик партияси Марказий Кенгаши Ижроия қўмитаси раиси этиб сайланди.\nК.Тожибоев 1974 йил Наманган вилояти Тўрақўрғон туманида туғилган. Наманган давлат университетининг биология факультетини тамомлаган. Янги лавозимга қадар у Ўзбекистон Фанлар Академияси Ботаника институти директори бўлиб ишлаган.\nЎзбекистондаги оммабоп интернет- нашрлар\n«Юксалиш» умуммиллий ҳаракати Ўзбекистонда оммабоп бўлган интернет-нашрлари рейтингини тайёрлади. Ўзбек тилидаги интернет-нашрлар орасида Kun.uz етакчилик қилмоқда. SimilarWeb маълумотларига кўра, сайтга ойига ўртача 15 млн киши киради. Telegram’да унинг обуначилари сони 1,5 млнга яқин, Instagram’да эса икки баробар кўп — 3 млн.\nРус тилидаги нашрлар орасида Gazeta.uz ва Podrobno.uz оммабоп ҳисобланади. Масалан, Gazeta.uz сайтини ойига 3,2 млн киши кириб ўқийди, Podrobno.uz ўқувчилари 1,7 млн киши. Telegram’да иқтибос келтирилиши индекси бўйича кучли бешликка Kun.uz, Xabar.uz, Uza.uz, Daryo.uz, Qalampir.uz киради.\nТоп 30 блогерлар ва инфлюенсерлар\nTelegram'даги журналистлар, илғор фикрловчилар ва жамоат арбобларининг фаолияти кўрсаткичлари асосида Ўзбекистоннинг блогерлари ҳамда инфлюенсерлари Топ-30 талиги шакллантирилди. Уларнинг айримлари ўз каналининг обуначилари ва кунлик қамрови сонига кўра, қатор йирик нашрлар билан рақобатга кириша олади. Масалан, Xushnudbek.uz каналига 320 мингдан зиёд киши обуна бўлган. Ҳар куни унинг постларини 1,7 млндан кўп киши ўқийди. Обуначилар сони бўйича кучли бешликка — Troll.uz, Davletovuz, Rais Buva ва Даврон Файзиев киради.\n«Юксалиш» УМҲ ҳар йилги рейтингни янгилади\n«Юксалиш» умуммиллий ҳаракати Ижтимоий ва иқтисодий ташаббуслар институти билан ҳамкорликда давлат идораларидаги Топ-40 истиқболли раҳбарлар рўйхатини шакллантирди. Унга 26 ёшдан 40 ёшгача бўлган ўзбекистонлик ёш кадрлар киритилди. Улар ёш бўлишларига қарамай, салмоқли тажриба орттиришган. Сўнгги бир неча йил давомида турли соҳаларда ўз салоҳиятларини намоён этишга, илғор ғоя ва нуқтаи назарларини илгари суришга ҳам улгуришган.\nРейтингни шакллантиришда раҳбарларнинг маълумоти, билими, жамоатчилик орасида танилганлик, уларнинг ислоҳотлар жараёнида иштирок этиш ва таъсир даражаси инобатга олинди.\nСпорт маҳаллалари 3 млндан 10 млн сўмгача маблағ олади\nЎзбекистоннинг барча туман ва шаҳарларида ҳар чоракда «Соғлом турмуш тарзи ривожланган маҳалла» танлови ўтказилади. Бу Президентнинг «Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида»ги Фармонида назарда тутилган.\nТанловда ғолиб бўлганларга «Маҳалла» фонди маблағлари ҳисобидан пул мукофотлари берилади:\nЮтуқлардан спорт майдончаларини қуриш ва жиҳозлаш ҳамда спорт тадбирларини ташкил этиш учун фойдаланиш мумкин.\nЖурналистлар ва юристлар ўртасида маслаҳатлашув учун платформа яратилмоқда\nАхборот ва оммавий коммуникациялар агентлиги (АОКА) оммавий ахборот воситалари вакиллари мунозарали масалалар бўйича адвокатлар билан маслаҳатлашадиган махсус веб-сайт яратилишини эълон қилди.\nПлатформада Адлия вазирлиги билан ҳамкорликда мунтазам равишда шарҳлар, видеолар, оммавий ахборот соҳасидаги адвокатларнинг саволларига жавоблар ва шарҳлар жойлаштирилади\nИИВ: Гулнора Каримова жонига қасд қилмаган ва коронавирусга чалинмаган\nИчки ишлар вазирлиги Гулнора Каримованинг ўз жонига қасд қилгани ва коронавирусга чалингани ҳақидаги хабарларни рад этди. У суд томонидан белгиланган жазо муддатини ўтамоқда, дейилди вазирлик баёнотида.\n22 октябрь куни Зангиотадаги колонияда жазо муддатини ўтаётган Гулнора Каримованинг саломатлиги ёмонлашгани, у коронавирусга чалинган бўлиши мумкинлиги ҳақида хабарлар тарқалган эди. Бу ҳақда, жумладан, Гулнора Каримованинг қизи Имон Каримова томонидан юритилиши тахмин қилинадиган Instagram’даги @iman.k17 аккаунтида хабар қолдирилган. «Ўтган бир неча кунда унинг аҳволи ўта оғирлашган», дейилган хабарда.\nЎзбекистон ҳуқуқни муҳофаза қилувчи органлари тарқатилган ушбу хабарларни асоссизлигини маълум қилди. Қайд этилишича, «унинг аҳволи яхши, COVID-19`га чалинмаган, ўпка пневмонияси ҳам йўқ».\n2021 йил Давлат дастури учун таклифлар қабул қилинмоқда\n«Юксалиш» УМҲ қарорлар қабул қилинишида аҳолини кенг жалб қилиш, фуқаролар билан самарали мулоқотни йўлга қўйиш мақсадида Jamoatchilik.uz орқали 2021 йил Давлат дастури учун таклифлар қабул қилиш ташаббуси билан чиқди.\nБунинг учун Jamoatchilik.uz платформасига кириш ва «Таклиф юбориш» тугмасини босиш кифоя. Ҳар ким ўз ғоялари, таклифларини билдириши, изоҳлар қолдириши мумкин. Тўлдириш шакли ўзбек ва рус тилида мавжуд.\nТашаббус амалга оширилгандан буён ўтган вақт ичида Ўзбекистонни ривожлантириш Ҳаракатлар стратегиясининг бешта устувор йўналиши бўйича 1,8 мингдан зиёд таклифлар келиб тушди.\nMetsenat.uz платформасида рўйхатдан ўтган талабалар сони\n1 000 дан ошди\nЁшлар ишлари агентлиги, Ёшлар иттифоқи ва «Меҳрли қўллар» хайрия фонди томонидан эълон қилинган 400 миллион сўмлик таълим гранти дастурига ариза топширганлар сони 1000 нафардан ошди.\nЭслатиб ўтамиз, metsenat.uz лойиҳаси бу — таълимга ҳомийлик қилишни истаган ташкилотлар ҳамда муҳтож талабаларни боғловчи платформадир. Талабалар грант ёки стипендияларни қўлга киритиши учун энг аввало платформадан рўйхатдан ўтиб, эълон қилинган дастурларга ариза топширишлари керак.\n«Юксалиш» умуммиллий ҳаракати Давлат дастури ижроси юзасидан доимий равишда жамоатчилик мониторингини ўтказиб келади. Бунда нафақат ижро учун масъул давлат идораларидан олинган сўров ва маълумотлар жамланади, балки бевосита жойларга ҳам чиқилади.\nБиргина 2020 йилда Ҳаракат мутахассислари ва Олий Мажлиснинг Инсон ҳуқуқлари бўйича вакили (омбудсман), Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил ҳамда қатор ННТлар иштирокида республиканинг 6 вилоятида жамоатчилик назорати тадбирлари ўтказилди. Ишбилармон доиралар, ижтимоий сектор, давлат идоралари, фуқаролик жамияти институтлари ва аҳоли билан учрашувлар ташкил этилди. Мониторинг ишчи гуруҳи, шунингдек, Давлат ва Инвестиция дастурларига мувофиқ, қурилиши, таъмирланиши ва реконструкция қилиниши кўзда тутилган иншоотларни бориб кўрди.\nТадбирлар Конрад Аденауэр фондининг Марказий Осиё минтақавий ваколатхонаси кўмагида ташкил этилди.\n25—26 июнь — Фарғона вилояти\n6—8 октябрь — Қашқадарё вилояти\n4—5 ноябрь — Самарқанд вилояти\n6—7 ноябрь — Бухоро вилояти\n23—24 ноябрь — Хоразм вилояти\n25—26 ноября — Қорақалпоғистон Республикаси\nЎзбекистонда илк бор антикоррупция лабораторияларини ташкил этиш бўйича лойиҳа ишга туширилмоқда. Ушбу ташаббус “Юксалиш” умуммиллий ҳаракати, Коррупцияга қарши курашиш агентлиги томонидан “Минтақавий мулоқот”(Словения) халқаро нодавлат ташкилоти кўмагида амалга оширилмоқда.\nЛойиҳа саккиз босқичда олиб бориладиган йирик антикоррупцион тадқиқотларни ўз ичига олади. Якуний мақсад — таълимнинг барча босқичларида, яъни мактабгача таълимдан олий таълимгача имкон қадар кўпроқ коррупция ҳолатларининг тўлиқ манзарасини ҳосил қилиш.\nЎзбекистондаги нодавлат нотижорат ташкилотларининг муваффақиятлари\nИшсиз бўлган 420 киши меҳнат бозорида талабгир касблар бўйича ўқитилади\n7 ноябрь куни Хоразм вилояти Хонқа туманидаги Эҳтиром маҳалласида маҳаллий ривожланиш бўйича экспериментал марказ очилди.\nУшбу марказ Республика «Сабр» ижтимоий-иқтисодий ривожланиш маркази томонидан Хоразм вилояти «Интербилим» нодавлат ташкилоти билан ҳамкорликда «Бухоро, Самарқанд, Хоразм ва Фарғона вилоятлари қишлоқларида ижтимоий муаммоларни ҳал қилишда ижтимоий шерикликнинг инновацион механизмлари ҳамда тадбикорлик кўникмаларини ривожлантириш орқали камбағалликни қисқартириш, аҳолининг кам таъминланган қатлами, айниқса, ёшлар ва аёллар бандлигини таъминлаш» лойиҳаси доирасида ташкил этилган.\nДавлат ижтимоий буюртмаси шаклидаги лойиҳа Олий Мажлис ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди томонидан молиялаштирилмоқди. Ушбу маблағлар ҳисобига зарур ўқув ва ишлаб чиқариш ускуналари, инвентарлар ва материаллар сотиб олинди. Хоразм вилояти бандлик бош бошқармаси кўмаги билан ўқув курслари учун жой ажратилди.\nМарказда Ҳонқа, Боғот ва Ҳазорасп туманларидан келган ишсиз аёллар ва ёшлар учун 6 йўналиш: тикувчилик ва халқ ҳунармандчилиги, қандолатчилик, сартарошлик, бухгалтерия ҳисоби ва комьпютер саводхонлиги бўйича бепул қисқа муддатли касб-ҳунарга ўқитиш курслари ташкил этилди. Курсларни малакали ўқитувчилар, амалиётчилар, тажрибали тадбиркорлар ва ҳунармандлар олиб боради. Лойиҳа доирасида 420 га яқин ишсиз фуқаро ишбилармонлик кўникмаларини, шунингдек, меҳнат бозорида талабгир касбларни ўзлаштиради.\n«Downside Sport Uz» ташаббуси: «OscarT21» муаллифлик лойиҳаси\nПойтахтдаги «Downside Sport Uz» ижтимоий-ахборот лойиҳаси «OscarT21» деб номланган муаллифлик ташаббуси билан чиқди. Лойиҳа ақлий имконияти чекланган фаол, иқтидорли болаларни қўллаб-қувватлаш, таълимга инвестициялар жалб қилиш, ногиронлиги бўлган шахсларни иш билан таъминлаш, Даун синдромига чалинган болаларни ўқитишга қаратилган.\nЛойиҳа миссияси ноодатий болаларни жамиятнинг тўлақонли аъзоси деб биладиган хулқ-атворнинг ижтимоий моделини шакллантириш. Бундай давлатда ва жамиятда ноодабий бола ўзини бошқалар каби эмаслиги учун айбдор ҳис қилмайди. Қўрқув, бехабарлик, ҳуқуқларнинг бузилиши ўтмишда қолди.\n«Бундай моделни ногиронларнинг ўзи ва уларнинг ота-оналари яратиши мумкин. Қачонки, улар қизиқарли ҳаёт кечириш, саёҳат қилиш, ишлаш, жамият учун фойдали бўлиш қанчалик муҳимлигини тўлиқ тушуниб етишса. «Биз учун бизсиз ҳеч нарса йўқ». Биз эҳтиёжларимиз ва талабларимизни яхшироқ тушунамиз ва биламиз. Шунинг учун биз гаплашишимиз ва ўз ҳуқуқларимизни ҳимоя қилишимиз мумкин», — дейди «Downside Sport Uz» ННТ.\n«Downside sport», «OscarT21» муаллифлик бренди маҳсулотларини downsidesport.uz расмий веб-сайтидан «Акциялар» бўлимидан сотиб олиш мумкин. Хайрия функцияси ақлан заиф одамларни ўқитиш ва иш билан таъминлаш лойиҳасини амалга ошириш учун фаолдир.\nЛойиҳа шиори — «Ҳеч нарса имконСИЗ эмас, имконСИЗ нарсага кўпроқ вақт керак!»\nНогиронлиги бўлган шахслар ҳуқуқлари ҳақида подкаст\nТошкент шаҳридаги «Sharoit Plyus» ногиронлар жамоат бирлашмаси ННТ инклюзив ривожланишга бағишланган подкастнинг биринчи сонини тайёрлади.\nЎзбекистон ногиронлар ассоциацияси раиси Ойбек Исоқов, «Umnichka» нодавлат таълим муассасаси раҳбари Шаҳноза Икромова ва Сассекс университети (Буюк Британия) Тараққиёт муаммоларини ўрганиш институти докторанти Дилмурод Юсупов Президент томонидан шу йил октябрь ойида имзоланган «Ногиронлиги бўлган шахсларнинг ҳуқуқлари тўғрисида»ги қонуннинг моҳияти ва аҳамиятини муҳокама қилди.\nНогиронлиги бўлган шахсларнинг ҳуқуқлари бўйича норматив ҳужжатлар тўплами битта Telegram-каналда\nЁш дастурчи Саламат Авезов Telegram мессенжерида ногиронлиги бўлган шахсларнинг ҳуқуқлари бўйича «Disability Rights» махсус каналини яратди.\nУнинг мақсади — ногиронлиги бўлган шахсларнинг жамиятдаги ҳуқуқий саводхонлигини ошириш, уларнинг ҳуқуқ ва эркинликларини ҳимоя қилиш, ҳуқуқларни ҳамма билан тенг равишда амалга оширишга кўмаклашиш, ҳар томонлама қўллаб-қувватлаш.\nМуаллиф тез-тез бериладиган саволларга жавобларни Telegram-каналида тушунарли шаклда жойлаштиради, айрим қонун ҳужжатлари бўйича тушунтиришлар беради. Фойдаланувчилар саволларини @nogironhuquqibot ботига юборишлари мумкин.\nМен каби жисмоний имконияти чекланганлар ҳар куни қийинчиликларга дуч келади, шу жумладан ҳуқуқий соҳада ҳам, — дейди Саламат Авезов. — Ўзларини қизиқтирган саволларга жавоб топиш учун улар кўплаб ҳужжатлар тўпламини кўриб чиқишлари керак. Мен энг кўп талаб қилинадиган маълумотларни битта каналда тўплашга ҳаракат қилдим, маълумотлар базасини аста-секин тўлдириб бораман.\n© Copyright 2020 • info@yumh.uz • Ўзбекистон Республикаси, Тошкент ш., Ш. Рашидов кўчаси, 16-уй


Toyota ва Microsoft “ақлли” автомобиллар устида ишламоқда - Автомобильные новости UZ - Скачать музыку бесплатно новинки музыки 2016-2017\nЯпония автогиганти Toyota Motor Corp. ва Америка компьютер корпорацияси Microsoft Corp. «ақлли» автомобиллар яратишда ҳамкорлик қилишга келишиб олдилар. Бу ҳақда ТАСС хабар берди. Nikkei газетасининг ёзишича, шу мақсадда қўшма компания ташкил этилади. Компания Microsoft’нинг илғор технологиялари ёрдамида Toyota автомобилларидан олинган маълумотлар қайта ишланади. Лойиҳа мақсадларидан бири – янада мукаммал бошқарувчисиз машина-роботлар, уларнинг маълумотлар базаси фаол янгиланиш тизими ҳамда навигация тизимини яратиш. “Ақлли” машиналар, шунингдек, ўз ҳайдовчиларининг одатлари ва эҳтиёжларини ўрганиш “қобилияти”га эга бўлади.Масалан, машина кўп юриладиган йўналишларни ёдлаб олади ва эгасидан рухсат сўраган ҳолда ўша ердаги автотураргоҳдан жой буюртма қилади.Автомобил пульсни ҳисоблаш орқали ҳайдовчининг соғлиғини ҳам назорат қилади. Манба: Kun.uz - деб хабар бермоқда Carzone.uz нашри.


Аввало шуни эслаб утишимиз лозимки, Аллох таоло намоз укишга тараддуд кураётганларга зийнатланишини амр килди. Бунда тирсаклар ерга ва бикинларга теккизилмайди, барча аъзолар, хусусан, оёк бармоклари иложи борича киблага юзлантирилади. Книги на таджикском . Эслатиб утмокчимизки, авратни шаклини билинтириб турадиган кийимда намоз укишлик макрух, харом эмас. Аллох пайгамбаримизга, унинг оиласи ва сахобаларига салавоту саломлар йулласин. Яна кийим унинг бутун танасини ёпиб туриши керак. Бугунги кунда купчилик аёлларни намоз укишганида уйчи кийим, иштон, лозим, халат ёки шу каби тор, калта кийимларда намоз укиётганларини гувохи буламиз.\nТакбир билан рукуъ ва икки марта наоз килинади. Шайх Солих Фавзон агар аёл киши авратининг шакли куринадиган даражада тор кийимда намоз укиса, унинг намози раво, бирок у бу кийимни кийгани ннамоз гунохкор булади деб фатво берганлар. Тоза кийим, тоза бадан, намоз укиладиган тоза уринда тахорат билан киблага юзланган холда намоз укишга киришилади.\nБаданининг кисми катталигини курсатиб туриши учун кийимга бирор нарсани боглашлик масалан камар аёллар учун макрух. Восточные и исламские товары, сувениры . Такбир билан тикланиб, сунгра яна такбир билан икки марта сажда килинади.\nКвартиры, дома, коттеджи, земля, студии, пентхаусы, аренда. Киргизистон Республикасидан жами 70 кишидан иборат делегация ташрифи давомида …. Чунки уларнинг холатида фитна купрок. Учинчи ракатда факат Фотиха сурасининг узи кироат килинади ва яна такбир билан рукуъ ва икки сажда килинади.\nБошка жихат шуки, бу фитнага сабаб булади ва эътиборни каратади, айникса аёллар холатида. Улар очик-ойдин айтишмокдаки, бундай холатда намоз раво булади. Купчилик мусулмонлар эса ушбу буйрукка хилоф равишда тунги пижамасида ёки иш кийимида намоз укийди ва узини намоз учун зийнатламайди.\nБугунги кунда купчилик аёлларни намоз укишганида уйчи кийим, иштон, лозим, халат ёки шу каби тор, калта кийимларда намоз укиётганларини гувохи буламиз. Бу худди кийим аврат шаклини билинтириб хм. Эслатиб утмокчимизки, авратни шаклини билинтириб турадиган кийимда намоз укишлик макрух, харом эмас. Уч ракатли намоз укиш тартиби: Lехкон сув талашиб миробни пичоклаб улдирганликда айбланмокда.\nАдминистрация и редакция сайта за содержание статей и высказывания пользователей на Форуме и Гостевой книге сайта, ответственности не несет. Имом Нававийдан иктобос тугади.\nБиринчи ракатдагига ухшаш рукуъ, саждалар килинади. Баъзи уламолар Пайгамбар соллаллоху алайхи ва салламнинг: Бу холатда намоз раво булади, хатто аврат шаклини билинтириб турадиган кийим булса хам. Шундай килиб, кимки намоз укимокчи булса, ушанга намоз учун зийнатланиши буюрилган.\nУзбек хам кыргыз тилида дини китоблар . Намоз куйидаги тартибда укилади. Бунда тирсаклар ерга ва бикинларга теккизилмайди, барча аъзолар, хусусан, оёк китгби иложи борича киблага юзлантирилади. При полном или частичном использовании материалов ссылка на www. Икки ракатли фарз намозлари укиш тартиби хам бундан фаркланмайди.\nБундай кийимларда укилган намоз кабул буладими ёки йукми деган савол купчилик мусулмонларни, хусусан муслима опа-сингилларимизни кизиктирса ажаб эмас. Аллох эса гузалдир ва гузалликни яхши куради. Яъни, бу ерда намозда кийиладиган кийим назарда тутилган. Исламская литература, Кораны . Турт ракатли фарз намозларини укиш тартиби: Аллохнинг Узигагина хамдлар, Унинг пайгамбари Мухаммад ибн Абдуллохга, у зотнинг оиласи ва сахобаларига салавоту саломлар булсин.


"Арсенал" ўз футболчисини "Ливерпуль"га таклиф қилди\n14 январь, 2021, 18:44\nТеглар:Сократес | Арсенал | Ливерпуль\nКлоппга ҳимоячи керак.\n"Арсенал" тезроқ грециялик ҳимоячи Сократис Папастатопулосдан қутилмоқчи. Бу ҳақда италиялик журналист Фабрицио Романо хабар тарқатмоқда.\nЮқоридаги манбага кўра, "канонирлар" 32 ёшли футболчининг хизматларини "Ливерпуль"га таклиф қилган. Ҳозирда мерсисайдликлар жароҳат олган Виржил ван Дейк, Жо Гомес ва Жоэль Матип ўрнига муносиб номзод қидирмоқда.\nПапастатопулос жорий мавсум "Арсенал"да бор йўғи 3 та ўйинда майдонга тушди холос. У бунга қадар АЕК, "Женоа", "Милан", "Вердер" ва "Боруссия" Дортмунд клубларида тўп сурган. Греция терма жамоасида эса 90 та ўйин ўтказиб, рақиб дарвозасига 3 та гол урган.\nЯхши мураббийлар яхши футболчи ҳам бўлганми? АПЛ мураббийларининг футболчилик даврига назар (рейтинг)


21-06-2016 | 12:12\nZAMIN.UZ / Технология / 21 Июн 2016 года405\nШвейцариянинг Greubel Forsey компанияси қўлда тақиладиган соатларнинг шаффоф сапфир шишадан ишланган турини тақдим этди. Модель Double Tourbillon 30° Technique деб номланган. Luxurylaunches’нинг хабар беришича, унинг адади чекланган миқдорда бўлиб, фақат АҚШ учун чиқарилади, дейилади "Кун" нашрида. Нархи — 1,2 миллиона долларни ташкил этади.Соатнинг ажралиб турадиган жойи шундаки, унинг ҳеч бир қисмида металл ишлатилинмаган. Фақатгина бош қисмидан ташқари. Модель иккиталик турбийн билан мураккаблаштирилган. Захира миқдори 120 соатни ташкил этади. Соатлар қўлда йиғиб чиқилган.Маълумот учун: Greubel Forsey компаниясига 2004 йил Швейцарияда асос солинган. У бир йилда тахминан 100 та модуль ишлаб чиқаради. Фирманинг энг арзон соати 150 минг долларни ташкил этади.


Амударёда секторлар фаолияти қандай кечмоқда? Батафсил- Kruz.uz\nАмударёда секторлар фаолияти қандай кечмоқда? Батафсил\n10:18, 01.12.2017 827 0 Амударё тумани\nҚорақалпоғистон Республикаси Вазирлар Кенгашининг 2017 йил 11 августда 565-сонли қарори ва унинг асосида туман ҳокимининг 25 августдаги 531-сонли қарори қабул қилинди. Қарорга асосан ишчи гуруҳлар тузилди ва 4 та секторларга бўлиниб, ҳудудларга туман ҳокими, прокурори, ички ишлар бўлими ва солиқ инспекцияси бошлиқлари раҳбар этиб белгиланди. Ҳудудларни комплекс ижтимоий-иқтисодий ривожлантириш бўйича секторлар ишини ташкил этиш бўйича тасдиқланган Низомга кўра, тўрт секторга аҳолининг энг муҳим масала ва муаммоларини ечиш юзасидан кенг ваколатлар берилди ҳамда масъулият ва жавобгарликлари оширилди. Бу ҳақда "amunews.uz" хабар бермоқда.\n– Ҳудуддаги ишлар белгиланган режа асосида амалга оширилмоқда, – дейди 3-секторга раҳбарлик қилаётган туман ички ишлар бўлими бошлиғи Д.Ибрагимов. – Сектор штаби аҳолининг келиб-кетишига қулай бўлган жойда, яъни Мелиорация ва сув хўжалиги касб-ҳунар коллежи биносида жойлашган. Штаб керакли жиҳозлар билан таъминланган. У ерда секторга жалб этилган мутахассислар фаолият кўрсатиб келмоқда. Шу кунга қадар туман миқёсида ечиладиган 752 муаммо жойида бартараф этилди. Республика миқёсида ечиладиган муаммолар эса "Йўл харитаси”га киритилди. Ҳудуддаги 1300 дан зиёд кам таъминланган оилаларга кредитлар бериш, парранда тарқатиш, моддий ёрдамлар ажратиш каби амалий ёрдам кўрсатилди. Тумандаги тижорат банкларидан 1 млрд. 856 млн. сўмлик кредит маблағлари 294 нафар фуқароларга ажратиб берилди. Жумладан, "Бойовул” маҳалласида жойлашган кўп хонадонли, икки қаватли уйлар фасадлари таъмирланди ва 8 нафар кам таъминланган фуқарога янги биометрик паспортлар берилди.


«Ҳалол» стандарти нафақат бозор, балки тадбиркор учун ҳам муҳим йўналиш — Ishonch Gazetasi\nҲалоллик — инсоф ва виждоннинг лўндагина ифодаси. Инсон зотининг асл тамойили ҳам ҳалол яшаш, шу руҳдаги давомчиларни вояга етказишга йўғрилган. Бугунги кунда ҳаёт тақозоси туфайли «ҳалол» тушунчаси турли жабҳаларда ўзига хос баҳолаш мезонига айланиб улгурди.\nИслом ҳамкорлик ташкилоти ҳамда Ислом давлатлари стандартлаштириш ва метрология институти томонидан «Ҳалол» стандарти жорий этилиб, унга 57 та давлат аъзо бўлиб кирган. Муддао емак-ичмакдан тортиб турли маҳсулот ва хизматларнинг мусаффолигини таъминлашдан иборат. Бу хайрли ташаббусга эҳтиёж тараққиёт билан ёнма-ён одимлаётгани тобора равшанроқ кўзга ташланмоқда.\nЮртимиздаги айрим тадбиркорлар ана шу тамға остида маҳсулот ишлаб чиқаришга анча олдин, аниқроғи, икки мингинчи йиллар бошида қўл уришгани эътиборга моликдир. Гарчанд бунга расман ижозат бўлмаса-да, «Ҳалол» белгисини, айниқса, гўшт, колбаса ва сосиска маҳсулотларига қўйиш одат тусига кириб улгурганди.\nШу ўринда санъат дарғаларидан бирининг хонадонидан олиб борилган телекўрсатув ёдга тушади. У киши эрталабки нонуштага икки дона сосиска истеъмол қилишини айтган ва сосискани кўрсатиб, мана «ҳалол» деб ёзиб қўйибди, дея истеҳзо қилганди.\nМана, бир йилдирки, мамлакатимизда ISO-22000 ва «Ҳалол» стандартлари расман жорий этилди. Бугунги кунда шу тамға остида маҳсулот ишлаб чиқариш ва хизматлар кўрсатишга талаблар ортиб бормоқда.\n– «Ҳалол» стандартларининг жорий этилиши маҳсулот ишлаб чиқарувчиларга ўз бозорларини кенгайтириш имконини беради, – дейди Самарқанд вилояти стандартлаштириш ва метрология бошқармаси мутахассиси Дилшод Ахтамов. – Мамлакатимизда мазкур стандарт талаблари асосида сертификатлаштириш Туркия давлатининг стандартлаштириш институти билан ҳамкорликда амалга оширилади. Сертификатланган маҳсулотлар «Ҳалол» сертификатланган маҳсулотларининг ягона реестрига киритилади ҳамда «Ҳалол» мувофиқлик белгисидан фойдаланиш ҳуқуқига эга бўлади.\nТаъкидлаш жоизки, айни чоғда «Ўзстандарт» агентлиги икки томонлама ва кўп томонлама 33 та мамлакат билан ҳужжатлар имзоланишига эришган. Бу эса тадбиркорларимизга дунё бозорида ўз маҳсулотларини эркин сотиш имкониятини янада оширади.\n– Мамлакатимизда жорий этилган «Ҳалол» стандартининг 5 тури ишлаб чиқарилаётган барча маҳсулотлар турини қамраб олиш имконини бермайди, – дейди вилоят стандартлаштириш ва метрология маркази ходими Азизбек Турдиев. – Ҳозирда жорий этилганлардан ташқари яна 8 та стандарт лойиҳа сифатида ишлаб чиқилган. Уни ривожлантириш бўйича ҳамкорликда ишлар олиб борилаётир.\nТуризм жадал ривожланиб бораётган соҳалардан бири экани сир эмас. Айниқса, бу соҳага «Ҳалол» мувофиқлик белгиси берилгач, ривожланиш суръати янада ошди. Ўтган йили соҳада дунё бўйича даромад 126 миллиард долларни ташкил этган бўлса, 2020 йилда фойда уч баробарга, аниқроғи, 378 миллиард долларга етиши кутилаётир. Диёримизда ҳам «Ҳалол» туризмни ривожлантириш борасида тизимли ишлар олиб борилмоқда.\n– Бу йўналишда «Ўзстандарт» агентлиги, Туризмни ривожлантириш давлат қўмитаси ва Дин ишлари бўйича қўмитанинг қўшма қарори қабул қилинган, – дейди Самарқанд вилоят туризмни ривожлантириш департаменти бош мутахассиси Зафар Мажидов. – Эндиликда «зиёрат туризми» ва бошқа йўналишдаги туристик саёҳатлар самарадорлиги кескин яхшиланиши кутилмоқда.\n«Ҳалол» стандартининг ўзига хос талаблари бор. «Ўзстандарт» агентлиги томонидан тайёрланган қўлланмада бунинг барчаси акс этган.\nБизнес, бу изланиш, янгиликка интилиш демакдир. Жомбой туманидаги «Нишон бахт» корхонаси шу кунларда маҳсулотларини «Ҳалол» мувофиқлик белгиси остида чиқариш ҳаракатида. Мақсад – фаолиятни тўлалигича стандарт талабларига мослаш. Бунда вилоятдаги ўндан ортиқ гўшт ва гўшт маҳсулотларини қайта ишлашга мослашган корхоналарнинг ҳам ҳамкорлиги лозим бўлади.\n«Ҳалол» белгиси истеъмолчининг ҳам, бозорнинг ҳам талаби. Зеро, бу мақомга эришиш ҳар бир тадбиркор олдидаги улкан вазифа бўлмоғи керак.


Яхши телефон керакми? Дунёдан узилиб қолишни истамаганлар учун қулай имконият\nБугунги жамиятда уйқудан кўз очиш биланоқ биринчи бўлиб “Телефоним қани?” жумласи хаёлга келади. Чунки телефон фақат алоқа воситаси эмас. Маълумотлар манбайи, ўзида ҳаётимизни акслантирувчи восита, у орқали илм ўрганиш, сотиб олиш ёки сотиш мумкин бўлган буюм, фарзандидан хавотир оладиган ота-оналар учун хотиржамлик маркази... Бу қаторни ҳали анча давом эттириш мумкин.\nЛекин уни харид қилиш учун пул ва қидиришга кетадиган вақт масаласи сизни ўйлантиряптими? Албатта арзонроқ ва қулай харид усули сизга ёқиши табиий. Бу муаммони эса @Tezelon_Telefon билан осон ҳал қилиш мумкин. Янги эълонлар ботида бор-йўғи уч ой ичида 100 мингдан ортиқ обуначилар ўз истакларидаги янги ва яхши телефонларни топишди.\nҲар томонлама қулай ва фойдали харид учун бу каналга уланиш ва минг турдаги телефонлар сотуви ҳақидаги эълонлардан бохабар бўлиш кифоя. Бу ердан ўзингиз истаган нархдаги ва русумдаги телефонни топишингизга аминмиз. Уларни уйда ўтириб бир пиёла чой устида бемалол солиштириб кўриш ва энг маъқулини танлаш мумкинлиги сизга ниҳоятда жуда қўл келади.\nБалки сиз эски русумдаги телефондан зериккандирсиз? Уни янгилашнинг ҳам энг тўғри усули каналда мавжуд. Яъни сиз ўз эски телефонингизни сотиш учун @Tezelon_BOT'га эълон берасиз ва ўрнига ҳеч қаерга юрмасдан, вақт сарфламасдан шу ернинг ўзидаёқ яп-янгисини сотиб оласиз.\nСиз дунёдан узилиб қолишни истамайсиз. Шунинг учун тезда @Tezelon_Telefon каналида эски телефонни сотинг ва дидингизга мос янги телефонни топинг!\nТелефонларни кўриш. Сотиладиган телефон ҳақида эълон жойлаш.\nМурожаат учун тел: +998555009555\n18:13 / 23.02.2022\n«Мошина бозор»да нима гап?\n15:30 / 19.02.2022\nАвтомобиль олиш учун сарсон бўлиш шарт эмас\n15:30 / 12.02.2022\n12:00 / 04.02.2022


Оқ уй ОАВ эътибор бермаган терактлар рўйхатини эълон қилди\n12:25 / 07.02.2017\nОқ уй маъмурияти, ОАВда етарлича ёритилмаган ёки умуман хабар қилинмаган қўпорувчиликлар рўйхатини эълон қилди. Ҳужжатдан унчалик ҳам маълум бўлмаган воқеалар сингари сўнгги йилларда жаҳон янгиликлар тасмасида ёритилган воқеалар ҳам киритилган.\nАҚШ президенти Дональд Трамп ОАВни терактларга эътибор бермаётганликда айблади. "Шунчаликка боришмоқдаки, бу ҳақда (қўпорувчиликлар ҳақида) хабар қилишмаяпти, умуман кўп ҳолларда нохолис матбуот терактларни ёритишни истамаяпти", — деган Трамп Флорида штати ҳарбийлари қаршисида чиқиш қилар экан.\nШундан сўнг, Оқ уй таҳлилчилари 2014 йил сентябрь ойидан 2016 йил декабрь ойига қадар содир этилган 78та қўпорувчилик рўйхатини тузиб чиқишган. Улар орасида кенг оммага ошкор қилинмаганлари, хусусан, 2014 йил ноябрь ойида Саудия Арабистонида данияликка жароҳат етказилиши ёхуд 2015 йил январида Саудияда АҚШнинг икки фуқароси жабрланишига оид ҳолатлар бор.\nШу билан бирга, матбуотда кенг ёритилган хунрезликлар ҳам рўйхатдан ўрин олган. Масалан, 2014 йили Оттава ёдгорлик мажмуасида канадалик аскарнинг ўлдирилиши, 2015 йилда Техасдаги карикатуралар кўргазмасида террорчиларнинг йўқ қилиниши кабилар шулар жумласидан.\nОқ уйнинг эътиборсиз қолдирилган террорчиликлар рўйхатидаги айрим воқеалар жаҳон янгиликларида кенг ёритилган. 2015 йил июнида Тунисда содир этилган теракт ҳамда ўша йили Франция поездида қўпорувчиликка уриниш ОАВ эътиборидан четда қолмаган.\nБундан ташқари, Оқ уй рўйхатига 2015 йил октябрида Синай ярим ороли осмонида Россия йўловчи самолёти бортидаги теракт, 2015 йил охирларидаги Париж воқеалари ҳам киритилган. Шунингдек, Истанбулдаги 2016 йил июнидаги қўпорувчиликлар, 2016 йил июлидаги Ницца теракти ҳам Оқ уйга кўра ОАВ томонидан эътибор берилмаган ҳодисалардир.\nАҚШ теракт Оқ уй


16:57 04 Июл 2020\n16:53 26.05.2020 Ҳавола олиш\n“Вектор” вирусология илмий маркази жорий йилнинг июнь ойининг охирида коронавирус вакцинасининг клиник синовларини бошлашни режалаштирмоқда.\nТОШКЕНТ, 26 май - Sputnik. Роспотребнадзорнинг “Вектор” вирусология илмий маркази июнь ойининг охирида коронавирус вакцинасининг клиник синовларини бошлашни режалаштирмоқда. Бу ҳақда марказ бош директори Ринат Максютов "Известия" газетасига берган интервьюсида маълум қилди.\n© Foto : из личного архива Анатолия Альштейн\nУнинг сўзларига кўра, бу вақтга қадар ҳайвонларда ўтказилган синов натижаларини олиш ва Соғлиқни сақлаш вазирлигидан клиник тадқиқотлар учун рухсатни кутиш режалаштирилган.\nМаксютовнинг маълум қилишича, оммавий фойдаланишдан олдин вакцина лаборатория синовларидан муваффақиятли ўтиши, ишлаб чиқарилишга қўйилиши ва дори воситаси шаклига келтирилиши керак.\nБунинг ортидан турли клиникагача ва клиник тадқиқотлар, шунингдек рўйхатга олиш ўтказилади.\nАввалроқ Гамалея Эпидемиология ва микробиология миллий илмий тадқиқот марказининг директори Александр Гинцбург марказнинг вакцинани ишлаб чиқишда бевосита иштирок этаётган ходимлари, шунингдек, ўзи ҳам эмлатилганини ва уларда ҳимоя антитаначалари ишлаб чиқилганини маълум қилган эди.\nРоссиянинг тўққизта вакцина ишланмаси COVID-19га “зарба беради”\nРоссияда Санкт-Петербург Вацина ва зардоблар илмий тадқиқот институти олимлари ҳам коронавирусга қарши вакцина яратиш устида ишламоқдалар. Вакцинани ишлаб чиқиш кўплаб бошқа мамлакатларда ҳам амалга оширилмоқда.\nГинцбургнинг сўзларига кўра, россияликларни оммавий эмлаш кузнинг бошида бошланиши мумкин ва олти ойдан тўққиз ойгача давом этади.\nЯнги коронавирус (COVID-19 касаллигини келтириб чиқарадиган) биринчи марта декабрнинг охирида Хитойнинг Ухань шаҳрида аниқланди. Март ойи бошида БССТ унинг тарқалишини пандемия деб тан олди. Ташкилот маълумотларига кўра, дунёда 5,3 миллион киши юқтириб олган, 343 мингдан зиёд киши вафот этган.\nЎзбекистонда касалланганлар умумий сони 3261 кишини ташкил этади. Улардан 2624 нафари даволанди. 13 киши эса вафот этди.


Қарши шаҳар ҳокими вафот этган фуқарога ер берди. Ҳатто марҳумга 10 кунда ҳужжатларни расмийлаштириш вазифаси юкланди - Darakchi\nҚарши шаҳар ҳокими вафот этган фуқарога ер берди. Ҳатто марҳумга 10 кунда ҳужжатларни расмийлаштириш вазифаси юкланди\nЖАМИЯТ 13.08.2020, 14:46\nҚарши шаҳар ҳокими 2017 йил вафот этган фуқарога 2018 йил доимий фойдаланиш учун ер берди. Ва марҳумга ҳужжатларни 10 кунлик муддатда расмийлаштириш масъулиятини юклади. Бу ҳақда «Дарё» Қарши шаҳар маъмурий суди раиси Азамат Хушвақовга таяниб, ёзмоқда.\nТаъкидланишича, шаҳар ҳокимининг марҳумга ер бергани шаҳар маъмурий судининг 2020 йил 16 июлдаги суд мажлисида фош қилинган. Айни кунда ҳал қилув қарори устидан шикоят қилиш мумкин бўлган 20 кунлик муддат ҳам тугаб, суд қарори кучга кирган.\nҚарши шаҳар маъмурий суди раиси Азамат Хушвақовнинг маълумот беришича, Ўзбекистон Савдо-саноат палатаси Қашқадарё вилоят бошқармаси «Бешкент исузи автохолдинг» МЧЖ манфаатини ҳимоя қилиб, Қарши шаҳар маъмурий судига даъво ариза киритган ва шаҳар ҳокимининг 2018 йил 16 октябрдаги, 2020 йил 28 январдаги қарорларини ҳақиқий эмас деб топишни сўраган.\n«Қарши шаҳар ҳокимлиги 2018 йил 16 октябрдаги қарори билан 2017 йил 25 июнь куни вафот этган, марҳум Бахтиёр Сайфуллаевга 764,2 метр/кв ер участкасидан доимий фойдаланиш ҳуқуқини берган. Энг ёмони, ҳокимлик марҳум уларга мурожаат қилганини, унинг мурожаатига кўра фуқарога ер берилганини, ер ҳужжатларини расмийлаштириш мақсадида марҳумга 10 кунлик муҳлат берилганини маълум қилган. Шунингдек, ҳокимлик 2020 йил 28 январдаги қарори билан ‘Бешкент исузи автохолдинг’ МЧЖга ҳокимиятнинг 2019 йил 16 декабрь кунидаги қарори билан ободонлаштириш учун берилган 200 метр/кв ерини олиб қўйган. Ҳатто, бу ҳақда ерга эгалик қилиб келган МЧЖ вакилларини ҳам огоҳлантирмаган», — дейди суд раиси Азамат Хушвақов.\nОйдинлик киритилишича, 2018 йил Қарши шаҳрига Жамшид Фозилов раҳбарлик қилган. Фозилов Халқ депутатлари Қашқадарё вилояти кенгашининг 2019 йил 26 октябрдаги навбатдан ташқари сессиясида Чироқчи ва Миришкор тумани ҳокимлари билан бирга масъулиятсизлиги сабаб ишдан олинганди.\nҚўшимча қилинишича, судья Азамат Хушвақов раислигидаги суд Ўзбекистон Савдо-саноат палатаси Қашқадарё вилоят бошқармасининг даъво аризасини қаноатлантириб, Қарши шаҳар ҳокимнинг марҳумга ер бериш ҳақидаги 2018 йил 16 октябрдаги ҳамда «Бешкент исузи автохолдинг» МЧЖга тегишли 200 метр/кв ерни олиб қўйиш ҳақидаги 2020 йил 28 январдаги қарорларини ҳақиқий эмас деб топган.\nЭслатиб ўтамиз, Чироқчи туман ҳокими ҳам 2011 йил 31 декабрь куни 2010 йил 24 ноябрда вафот этган марҳум Юсуф Абдумўминовга Чироқчи—Шаҳрисабз автомобиль йўли ёқасидан 20 метр/кв ер ажратиб бергани ҳақида хабар берилганди.


Сирғалидаги ëнғинда беш одам нобуд бўлди\nИкки қаватли ëғоч уйлардан бирида содир бўлган ëнғин оқибатида бир оиланинг уч фарзанди ëниб кетди.\n21 майдан 22 майга ўтар кечаси Тошкент чеккасидаги Сирғалида яшаб келган Анвар Исмоиловнинг уч невараси - Отабек, Мафтуна ва Асадбеклар ёнғин оқибатида ҳалок бўлди.\nОзодлик билан суҳбатда Анвар Исмоилов катта ўғлининг уйида ёнғин содир бўлгани ва у ерда уч невараси қолгани ҳақидаги нохуш хабарни эшитган пайти карахт ҳолга тушиб, унинг оёқ-қўли ишламай қолганини айтади\nЁнғин оқибатида Анвар отанинг уч невараси 17 ёшли Отабек, 10 ёшли Мафтуна ва 8 ёшли Асадбеклар нобуд бўлди.\n- Отабек пастда бўлган ëнганда. Ёнғинни кўргандан кейин юқорига чиққан. Қутқараман деб кирганда¸ том босиб қолган. Укаларини бағрига олиб, қучоқлаб олган ҳолда ўша ерда бирга ўлишган, дейди йиғи орасида гапирган Анвар Исмоилов.\nАнвар отанинг катта ўғли икки йил аввал оламдан ўтган эди. Ёнғин оқибатида ўғлининг уч фарзанди ҳам ўлганидан куйган Анвар ота агар ўт ўчирувчилар ўз вақтида ёрдам кўрсатганида балки неваралари омон қолиши мумкинлигини айтади.\n- Пожарнийлар келган. Лекин сувсиз келган. Пожарнийда энди ўзига яраша керакли асбоблари бўлиши керак. Ломми, темир-терсакми ë бошқами, уларда унақа нарсалари йўқ. Ҳатто нарвон йўқ пожарнийда. У қилиб бу қилгунча хуллас ярим соатдан ошиқроқ вақт ўтиб кетган. Болалар бу орада ёниб кетган,- дейди жудоликдан бағри куйган Анвар ота.\nАнвар Исмоиловга кўра, ёнғин оқибатида икки қаватли уйдаги саккизта хонадон 15 дақиқа ичида ёниб кулга айланган.\nСирғали туман Ëнғин хавфсизлик бўлими ходимларидан бирининг Озодлик билан микрофонсиз суҳбатда айтишича, айни ёнғин натижасида Анвар отанинг невараларидан ташқари яна 54 ва 32 ёшдаги икки киши ҳалок бўлган; ўт ўчирувчилар 6 ёшли қизчани қутқаришга муваффақ бўлган.\nСирғали туман Ëнғин хавфсизлик бўлими ходими ушбу ёнғин ҳолати бўйича тергов-суруштирув кетаётгани боис, воқеанинг бошқа тафсилотларини ошкор қила олмаслигини айтди.\nСирғалидаги ёнғин борасида Озодликка хабар қилган фожиа гувоҳи Анвар Тўрахўжаевга кўра, Сирғалидаги ёнғин содир бўлган икки қаватли уй 1966 йилги зилзиладан кейин шошилинчда қурилган бўлиб, бу ердаги 100дан зиёд уйнинг барчаси ёғочдан қурилган, томи шифер билан қопланган уйлардир.\n- Икки этажли бу уйлар 100дан ортиқ. Бир нечта квартални эгаллаган. Ўша пайтда “Бу уйларнинг ўрнига бошқа уйлар қурилади. Одамлар бошқа уйга кўчирилади” дейилганини эшитганман. Шу хонадонлар мана 1966 йилдан бери туради. Ўшанда монтаж қилинган электр симлари, бошқа ишлари бўладими ҳаммаси ўша пайтда қилинганича турибди. Бу ерда энг камбағал одамлар яшайди.\nҲозир биласизми¸ бизнинг додамизнинг қизлари Гулнора Каримовага тегишли дейишади, шаҳарнинг марказларида етти қаватли иморатларни қуриб ташлаган. Жуда чиройли, гўзал, мутлақ яхши шароитларда. Шулар ҳаммаси сотувга қўйилган. Ҳар бир квадрат метрини, мен шахсан ўзим қизиқиб кўрдим ўша фирмага телефон қилиб, “Энг узоқдаги, шаҳар четидаги шунақа уйнинг бир квадрат метри неча пул?” десам, “9000 доллар” деди. 30 метр квадрат бўлса, 9000дан қанча бўлади бу? Унақа пулли одамлар йўқ-да.\nҲозир мен айтаëтган Сергелидаги ëнган уй ва шу атрофдаги бир неча юз хонадон ўта ночор уйлар. Аллақачон буларнинг кўпи ишдан чиққан. Лекин улар мажбурликдан шу уйларда яшаяпти. Бугунги кунда ҳукумат одамларни ўйламайди, дейди Анвар Тўрахўжаев.\nСирғали туман прокуратурасидан олинган маълумотга кўра, айни ёнғин ҳолати бўйича Ўзбекистон Жиноят кодексининг 259-моддаси (Ёнғин хавфсизлиги қоидаларини бузиш) бўйича жиноий иш қўзғатилган.


Чимкентда ҳарбий омбордаги портлашлар иши бўйича маҳкама бўлиб ўтмоқда\n23 апрел 2021, Тошкент вақти: 19:22\nАрисдаги портлашлар бўйича Чимкентдаги судга йиғилган жабрланувчилар, 2020 йил 11 июни.\nҚозоғистоннинг Чимкент шаҳрида 11 июнь куни Туркистон вилоятининг Арис шаҳридаги ҳарбий омборда 2019 йил июнида содир бўлган портлашларга оид иш бўйича асосий маҳкама бошланди. Суд Сауле мавзеидаги 35748-ҳарбий қисм ҳудудида ўтказилмоқда. Иш Чимкент гарнизони ҳарбий суди томонидан кўриб чиқиляпти.\nОзодликнинг қозоқ хизмати хабарида қайд этилишича, ҳарбий қисм дарвозаси олдида ташрифчиларни текширган ходимлар сўзларига кўра, бу иш бўйича 1,5 мингга яқин одам жабрланувчи, деб топилган. Судга эса 150 чоғли одам киритилган.\nОзодлик мухбири ҳарбий қисм дарвозаси олдида ўнлаб киши турганини кўрган. Улардан айримлари “жой йўқлиги туфайли” суд мажлисига қўйилмаган. Бошқаларининг эса исми маҳкамага таклиф қилинганлар рўйхатидан чиқмаган. Одамлар ўзларини судга қўйишни талаб қилганлар. Улар ҳодиса содир бўлганидан бери орадан қарийб бир йил ўтганига қарамай, шикастланган мулклари тиклаб берилмагани, етказилган зарар учун компенсация тўланмаганини айтганлар.\n“Биз Чимкентга концертга ёки тўйга келганимиз йўқ. У ёқдан-бу ёққа келиб кетиш учун йўлкирага пулимиз ҳам йўқ бизнинг. Пенсиямиздан йиғиб келдик. Ҳукуматдан, ҳокимият тепасида ўтирганлардан бу судни Арисга кўчиришни талаб қиламиз”, деган Арис шаҳри турғуни Асатулла Сутбаев.\nҲарбийлар судга борган журналистларнинг исмини ёзиб олишган, бироқ ичкарига қўйишмаган.\nЧимкент гарнизони ҳарбий суди маълумотларига кўра, суд қора курсисида 16 киши ўтирибди. Улар орасида Арисдаги ҳарбий қисм хизматчилари, Мудофаа вазирлигининг юқори лавозимли зобитлари бор. Судланувчилардан олти нафарига маҳкамада конференц-алоқа орқали онлайн иштирок этишга рухсат берилган.\nСудланувчиларга “Хизмат вазифасига совуққонлик билан ёндашганлик”, “Қурол ҳамда атрофдагилар ҳаёти учун хавф туғдирадиган модда ва жисмлар билан муомала тартибини бузганлик” дохил қатор моддалар бўйича айблов билдирилган. Жиноят иши 448 жилдни ташкил қилган.\n2019 йил 24 июнида Арисдаги ҳарбий омборда чиққан ёнғин ўқ-дорилар портлашига сабаб бўлган. Расмий маълумотларга кўра, ҳодиса ортидан тўрт киши, шу жумладан, бир бола нобуд бўлган.\nРасмий маълумотларда қайд этилишича, портлашлар туфайли шаҳардаги уйларнинг 85 фоизига шикаст етган, 20 дан зиёд уй куйиб кетган.\nПортлашлардан сўнг расмийлар ўқ-дори омборини шаҳардан кўчириб кетишни ваъда қилганлар. Маҳаллий турғунлар расмийлардан ўзларини ҳарбий омборларга қўшни бўлмаган бошқа аҳоли пунктларига кўчириш ва ер участкалари ажратиб беришни сўраганлар. Аммо уларнинг бу илтимоси бажарилган эмас.


СЎЗ СИЗГА: 'Боласини пулга киргизган айбдор' - BBC O'zbek\nСЎЗ СИЗГА: 'Боласини пулга киргизган айбдор'\nФото муаллифлик ҳуқуқи Sputnik.uz\nЎзбекистон олий таълим тизимидаги муаммолар ҳақида сўз юритсангиз, бу борада беҳисоб факт ва омилларни келтирувчиларни топиш қийин эмас.\nКуни-кеча мамлакат бўйлаб ўтказилган тест синовлари мобайнида ҳам коррупциядан тортиб, таниш-билишчиликкача бўлган "нуқcон"лар яна бир бор кўзга ташланди.\nЛекин, келинг, муаммолар ва уларни келтириб чиқарган омиллар эмас, ечимлар ҳақида фикр юритайлик.\nОлий таълим тизими ислоҳотлари учун энг аввало қандай чораларни амалга ошириш керак, деб ўйлайсиз?\nФото муаллифлик ҳуқуқи Anons.uz\nЎзбекистон шароитида яқин келажакда олий таълим тизимида кенг тарқалгани айтилган муаммоларни ҳал қилиш имконли, деб ўйлайсизми?\nСизда имконият бўлса, таълим тизимини қандай ислоҳ қилган бўлардингиз?- деган саволларимиз Фейсбук ва Однокласникида қизғин баҳс қилинди.\n(Изоҳларнинг баъзиси таҳрирсиз)\nФейсбук фойдаланувчиси Севара Суннатова Бутун тест жараёнининг қоидаларини ўзида мужассамлаштирган қоида илиб қўйилиши керак, деб ёзади. "Аудитория раҳбарлари ва кузатувчилар кўпчилиги тест ўтказилиш жараёнини билишмайди, қайси расмий ишни қачон қилишни, тестни ишлаш вақтини қачондан белгилашни, энг муҳими 20 мин бўяш учун вақт берилишини, кўп институтларда охиргиси сабаб 2,3,4 йил қийинчиликлар билан тайёрланган ва бир неча йил йиқилган абитуриентларнинг нақ бир йил умри куйиб кетаяпти, яъни ҳеч қандай қайта имконият берилмайди. Катта ислоҳотлар мана шундай кичик ва муҳим муаммоларни бартараф этишдан бошланади!-дейди у.\nБир неча киши муаммога тест синовларини сабаб қилиб келтирган.\nAziz Yusupovich "тест тизими талабаларни дангаса қилиб қўймоқда. Хозирда айрим абутуриентлар имтиҳонга кириб, билими бўлмаса ҳам кирсам-кирдим кирмасам пешона деб таваккал белгилаб чиқаяпти. Агар кириб қолсачи ? Кирса кейин ўқирмикан?" деса\nElmira Mirzaxmatova " тестга барҳам беришдан бошлаш керак ҳар бир абутурент билан ўқитувчилар юзма-юз гаплаша олмайди, воҳлиги йетмиди. Кириш имтиҳонларини ёзма тарзда олиш мақсадга мувофиқ бўлади деб ўйлиман сабаби тест имтиҳонларидаги бланкани нотўғри бўяб қўйса кампютер уни нотўғри жавоб деб қабул қилади тўғри бўлса ҳам", деган фикрда.\nМахбуба Хамраева: Ҳар битта абитуриент юзма юз жавоб бериш керак саволларга.\nМexmet Chelebey "Testni yuq qilish kerak!"-дейди.\nФахриддин Соли Олий таълим тизимидаги барча порахўрларни ишдан бўшатиш керак. Хусусий институтлар очиш керак, деб таклиф беради.\nИкром Балтаевга кўра, "Укишга киргандан кейин пора олмасдае имтихонлардан утиб куришсинчи ушанда билими йук одим укишга бекордан бекор вактини кетказиб киришга хам харакат килишмайди!".\nMekhriddin Saidov: Копла ақиллелик қилади порани йўқотиш керак тозалаш керак деб ўзини ўшанинг ўрнига обориб қўйса миллионларни кўргандан кейин айтганлари эсидан чиқиб қолади.\nElyorbek Hasanov айтишича, коррупция аввалгидан кўра анча камайган, экан.\n"Ундан кура умуман янги усул ойлаб топиш керак деб ойлайман чунки пора бераман деса хохлаган пайти хохлаган юлини қилади оғзаки имтиҳон қилса имтиҳондан олдин гаплашмайди деб ким кафолат беради ундан кура давлат имтиҳонларини хохлаган пайтда топширишга имкон берилиши керак. Кейин саволлар тарқатилиб, ишлаш учун вақт берилиши- худди ҳозирги системадек фақат тест жавобларини титулга абитуриент эмас компютер белгилаши керак. Унинг учун хонани шундай жиҳозлаш керак : кашфиётчиларимиз шундай планшет ўйлаб чиқариши керакки, у ҳеч қандай функция бажармасин, фақат тест титулини худди сканердек планшетга жойлаб вариантларни белгилсин. Бунинг учун давлат унча куп пул ажратиши шарт эмас. Чунки имтиҳон хохлаган пайт утказилса ҳар бир институт учун купи билан 100 дона планшет керак ва назоратчи сифатида уқитувчи эмас комрютер камералар қуйилиса мақсадга мувофиқ буларди", деган фикрда Yulduz Boymatova.\nОдноклассникидаги Bекнинг кузатишича, ПАРАВОЗ, КУЁНЛАР, ЧАЙКОВЧИЛАРНИ деб бал кутарилмоқда. "БИРОВЛАРНИ УРНИГА КИРАДИГАН ПАРАВОЗЛАР, ТАШКАРИДА ТУРГАН ЧАЙКОВЧИЛАРГА ВАРИНТЛАРНИ ЧИКАРИБ БЕРУВЧИ ва ДЕРАЗАДАН ВАРИАНТЛАРНИ УЛОКТИРУВЧИ "КУЁН"-НОМИГА ХУЖЖАТ ТОПШИРУВЧИЛАРНИ , олдини олиб хар томонлама чоро тадбирларини куриб чикилса яхши буларди. ПАРАВОЗ КУЁНЛАР ЧАЙКОВЧИЛАРНИ деб бал кутарилиб кетяпти, шуларни олдини олса юртимизда билимдон кадрлар купаяди".\nUzbek Uzigabek: Мен шуни айтмоқчиманки, хеч қайси олий ўқув юртларига кириш пулли деб ёзиб қўйган йўқ. Пул кўтариб бориб ўзлари бергани одам излаяпдида яна айбни бошқаларга ағдаряпди. Биз одамларни ўзимиз енгил ҳаётга ўрганиб қолдик. Буни қаранг турмуш қурмоқчи бўлган йигит ва қиз поликлиникага бориб ўзини текширтириш ўрнига кимларнидир излаб топиб пул беряпди. Энди айб яна духтирларда. Инсон сен ким билан турмуш қуряпсан унинг соғлиги қанақа қизиқ. Тўғрими?\nAkbar Juraevнинг фикрича, муаммо бор, лекин кенг кўламли эмас. "Ўқишга киришни АҚШдагидек осон қилиб қўйиш керак. мактабни битираётганда хохлаган ўқув юртига имтихон топширишади. Лекин битириб чиқиб диплом олиш қийин. Бизда эса тескариси бир амаллаб кириб олишадиде тўрт йил ўзини хам, ўқув юртини ахмоқ қилиб, ота- онасини маблағини, умрини хам бекорга совуриб қандайдир йўллар билан дипломни олиб олишади. Диплом эса сандиқми бир четида ётади. У эса таксичилик қилади".\n"Арпа уни баҳона. Пичокни олдин узингга ур, оғримаса бировга ур, деб ота-боболаримиз бежиз айтишмаган. Олийгоҳга кираётганда кандай йул тутган бўлса, охиригача ўша йўл билан кетади. Олийгоҳда олган билимини тўлиқ тушунмаган, ишлаш жараёнида хам билими пастлиги билинади, қоқинади. Ота-она боласини билими пастлигини тушунгани учун ҳам пул бергани одам қидиради. Бу соҳада кимнидир айбдор дейишдан олдин, боласини пулга ўқишга киргизаман дейдиган ота-она биринчи навбатда айбдорлигиниям тан олиш керак. Боласини билими етмаслигини билган ота-она пулга ўқишга киргизаман деганда, боласини жамиятга билимсизлигидан фойдасидан кўра зарари кўп тегади. Буни ота-она ҳар томонлама ҳис қилиши керак", дейди Заҳро Қўлдошева.\nБи-би-си Ўзбек хизмати билан Whatsapp, Telegram ва Viber орқали\nбоғланишни истасангиз, телефонимиз:+44 78-58-86-00-02


Ким доим кечиримли бўлишни уддалай олади? - zarnews.uz\nКим доим кечиримли бўлишни уддалай олади?\nҲаётингизда муаммоларга дуч келган пайтлар кўп бўлаётганидан ҳайратда бўлсангиз, ушбу масални ўқинг. Эҳтимол, бу дарс ўзингиз учун муҳим бўлган нарсаларни тушунишга ёрдам беради.\nБир курси атрофида ўтирган руҳлар ерга тушиш мақсадида ўзлари учун навбатдаги дарсни танлай бошладилар. Шунда дадил ва матонатли руҳ ўрнидан туриб шундай деди:\n- Бу сафар ерга мен бораман. Кечиримли бўлишни ўрганиш учун. Ким менга ҳамроҳлик қилади?\nРуҳлар унга қараб қўрқув ва ҳамдардлик билан гап бошлашди:\n- Бу бир инсон ўз ҳаёти давомида уддалай олмайдиган энг машаққатли дарслардан бири... Қийналиб қоласан, сенга жудаям ачиняпмиз... Майли, сенга ёрдам беришга ҳаракат қиламиз, балки бу жумбоқни бирга енгармиз...\nБир руҳ айтди:\n- Майли, мен сен билан доим ерда бўлишга ва сенга ёрдам беришга тайёрман. Ҳаётда сенинг турмуш ўртоғинг бўламан, оилавий ҳаётимизда бўладиган кўп муаммолар менинг айбим билан бўлади ва сен мени кечиришни ўрганасан.\nИккинчи руҳ хўрсиниб айтди:\n- Мен сенга қийин болаликни таъминлаб беришим мумкин. Кейинчалик ҳам маҳмадона дўстинг каби ёнингда бўлиб, ҳаётингга аралашаман ва ишларинга халақит бераман, шунда сен кечиришни ўрганасан.\nУчинчи руҳ сўз бошлади:\n- Мен эса сенинг бошлиқларингдан бири бўламан, кечириш ҳисси нималигини ўрганишинг учун сенга ноҳақ муносабатда бўлиб, сени менсимайман.\nДарсни мустаҳкамлаш учун яна бир неча руҳ у билан ҳаётининг турли даврларида учрашишга рози бўлди. Шу тариқа ҳар бир руҳ ҳаётда бир-бирини ўқитиш, йўл кўрсатиш билан боғлиқ режаларни обдон ўйлаб чиқиб, туғилиш учун ерга тушишди.\nҚалблар тарбияланишининг ўзига хос хусусияти шундаки, туғилиш пайтида руҳларнинг хотиралари тозаланади.\nТасодифийлик тасодиф эмас деб тахмин қиладиган инсонлар шуни билиши керак, бизнинг ҳаёт йўлимизда учрайдиган ҳар бир инсон айнан ўзи билан бирга олиб келадиган дарсга жуда муҳтож бўлганимизда пайдо бўлади.


UzNews - Миллий гвардия ходимларига баъзи ҳолларда фуқаролар машинасидан фойдаланишга рухсат берилди\n6 авг 2021, 13:19\nМиллий гвардия ходимларига баъзи ҳолларда фуқаролар машинасидан фойдаланишга рухсат берилди\nБу бўйича ҳукумат қарори тасдиқланди.\n“Миллий гвардия органлари томонидан давлат, ташкилотлар ва фуқароларнинг транспорт воситаларидан мажбурий тарзда фойдаланиш натижасида етказилган зарарнинг қоплаш тўғрисидаги низомни тасдиқлаш ҳақида”ги ҳукумат қарори лойиҳаси халқ муҳокамасига чиқарилгани ҳақида хабар берган эдик.\nКеча, 5 август куни мазкур лойиҳа борaсидаги ҳукумати қарори қабул қилинди.\nУнга кўра, қуйидаги ҳолларда Миллий гвардия ходимлари ташкилотларнинг ёки фуқароларнинг транспорт воситаларидан мажбурий тартибда фойдаланиши мумкин:\n— Шошилинч тиббий ёрдамга муҳтож фуқароларни тиббиёт муассасаларига етказишда;\n— Жиноятлар содир этишда гумон қилинаётган шахсларни таъқиб қилиш ва хуқуқни муҳофаза қилувчи органларга олиб боришда;\n— Ҳодиса жойига етиб боришда.\nУшбу ҳолатларда транспорт воситалари ҳайдовчилари Миллий гвардия ходимининг транспортдан мажбурий тарзда фойдаланиш талабига бўйсунуши шарт ва ходимдан унинг идентификацияловчи ҳужжатини (ҳарбий ва хизмат гувоҳномасини) талаб қилиш ҳуқуқига эга.\nАммо ходимларнинг қуйидаги ташкилотлар ёки фуқароларнинг транспорт воситаларидан фойдаланишга йўл қўйилмайди:\n— Чет давлатларнинг дипломатик, консуллик ва бошқа ваколатхоналарига тегишли транспорт воситалари;\n— Халқаро ташкилотларга тегишли бўлган транспорт воситалари;\n— Махсус мўлжалланган ва товуш чиқарув мосламалари (сирена) ўрнатилган транспорт воситаларидан ҳамда ҳукумат раҳбарларини олиб юрувчи, тиббий тез ёрдам, ёнғин ўчириш, конвой, инкассатор хизматларининг транспорт воситалари.\nМулкий зарарнинг ўрнини қоплаш учун транспорт воситасининг эгаси ёки унинг вакили Миллий гвардия органига мурожаат қилади.\nМиллий гвардия органлари комиссияси томонидан мурожаат кўриб чиқилгандан сўнг, унинг натижалари ҳақида мурожаат муаллифига уч кун муддатда ёзма маълумот берилади.\nШунингдек, Миллий гвардия органлари томонидан транспорт воситаларидан фойдаланилганлик фактини тасдиқловчи ҳамда ундан фойдаланган ходимнинг идентификацияловчи ҳужжати бўлмаган тақдирда мулкий зарар қопланмайди.


Британиялик Ричард Брэнсон шахсий учоғида коинотга чиқди - Zamin.uz\nБританиялик Ричард Брэнсон шахсий учоғида коинотга чиқди\nПарвоз АҚШнинг Нью-Мехико штатидан амалга оширилди. У маҳаллий вақт билан эрталаб соат 08:30 да бошланиб, бир соат давом этди. Парвоз Virgin Galactik компанияси томонидан жонли трансляция қилинди ва унда миллиардер Ернинг жуда гўзаллиги ҳақида гапириб, ҳамкасбларига космик аппаратни қурганлари учун миннатдорчилик билдиришга ҳам улгурди.\nБрэнсон Ерга қайтгач, журналистларнинг саволларига жавоб берар экан, коинотдан сайёрани томоша қилиш жуда ажойиб ҳиссиётлар тақдим этишини айтди. У қувончи ичига сиғмай, Unity'нинг илк тижорий парвози учун иккита ўринни ўзига хос викторина тарзида ғолибларга бепул тақдим этишини маълум қилди. Брэнсонга 5 нафар фазогирлар ҳамроҳлик қилишди. Virgin Galactic компанияси аллақачон сайёҳларни космосга олиб учиш бўйича ҳаракатни бошлаб юборган ва илк тижорий парвоз кейинги йилдан амалга оширилади. Компаниянинг самолёт-ракетаси сайёҳларни олиб учишидан аввал миллиардер шахсан ўзи унда парвоз қилишга қарор қилди.\nБрэнсон 2004 йилда Virgin Galactic компаниясига асос солган ва ўшандаёқ космосга учиш ниятини айтган эди. Ўшанда миллиардер кўпи билан 2007 йилда сайёҳларни коинотга олиб учишини маълум қилганди, бироқ жараён 2021 йилда ҳам тўлиқ ташкиллаштирилгани йўқ. Бу йўл Брэнсон учун жуда қийин кечди, бироқ миллиардер ҳаракатдан тўхтамади. 2014 йилда унинг ракетаплани ҳалокатга учраган, оқибатда учувчи ҳалок бўлганди.\n«Мен коинотга учишни болалигимдан орзу қиламан. Умид қиламанки, яқин 100 йил ичида бундай имкониятни юз минглаб одамларга тақдим эта оламан. Нега одамлар коинотга учмаслиги керак? Менинг истагим шуки, улар ажойиб сайёрамизга юқоридан қараб, Ерга қайтгач, уни асраш учун қўлларидан келганича ҳаракат қилишсин», деган эди ВВС билан суҳбатда Брэнсон.\nБрэнсоннинг компаниясида ясалган ўзига хос ракета самолёт шаклида. Самолёт ташувчи қисм ракетани 15 км тепагача кўтаради. Кейин худди оддий ракета каби ажралиб чиқиб, ўз двигатели орқали овоз тезлигидан ҳам уч баравар каттароқ тезликка кўтарилиб, Ер атмосфераси ва коинот чегарасигача учиб боради. Ер атмосфераси ва коинотнинг чегараси 100 км тепада жойлашган. Шу сабаб максимал парвоз баландлиги 90 кмни ташкил этиши айтилади. Ундан тепада Ер тортиш кучи ишламайди.\nVSS Unity «Америка» космодроми ангарида. 2021 йил 10 июль\nUnity – суборбитал ракетаплан ҳисобланади. Яъни у Ер атрофида учишга имкон берадиган даражада баландлик ва тезликка эриша олади. Бу борада Брэнсонга рақобатчи дунёнинг энг бой одами Жефф Безос ҳисобланади. Amazon асосчисига қарашли New Shephard лойиҳаси шунга ўхшаш ракета ва капсуладан иборат. Безос 2000 йилдаёқ Blue Origin компаниясига асос солган ва яқинда 20 июл куни коинотга парвоз қилишини маълум қилганди.\nNew Shephard Фото: BLUE ORIGIN\nДарвоқе, Жефф Безос Твиттерда Брэнсонни табриклашга улгурди: «Табриклайман, Ричард. Тез орада сафингга қўшиламан», деб ёзди миллиардер.\nБезоснинг учоғи 100 км баландликка кўтарилишни мақсад қилган. Яъни унинг парвози Брэнсонникидан баландроқ бўлади. Дунёнинг энг бой одамига парвоз давомида акаси Марк, парвоз учун 28 миллион доллар тўлаган ва кимлиги номаълум йўловчи, шунингдек, 82 ёшли фазогир Уолли Фанк ҳамроҳлик қилади.\nБрэнсоннинг айтишича, Virgin Galactic билан коинотга учишни аллақачон 600 киши кутиб турибди. Улар чипта учун олдиндан қисман тўлов ҳам қилиб бўлишган. Бироқ Безос бу борада режаларини маълум қилганича йўқ. Икки миллиардер ўртасида жиддий бизнес рақобат кетаётган бўлса-да, улар телефон орқали бир бирининг ишларига ривож тилашган.\nКоинотга хусусий парвозлар «пойга»сига олдинроқ дунёнинг яна бир энг бой инсонларидан Илон Маск қўшилганди. Унинг Space X компанияси аллақачон коинотга фазогирларни олиб учди ва уларни муваффақиятли қўндирди. Унинг кемалари халқаро космик станцияга юклар етказиб берди ва юзлаб сунъий йўлдошларни Ер орбитаси бўйлаб жойлаштириб чиқди. Чунки Маск ўзининг сунъий йўлдошли интернет тармоғини ташкил қилишни режалаштирган.\nМаълумот учун, 2020 йилгача америкалик космонавтлар фақат Россия ҳаво кемалари орқали коинотга чиқишган. Чунки уларнинг олдинги бир нечта парвози муваффақиятсиз чиққан ва одамлар ҳалок бўлган. Илон Маскнинг хусусий космик компанияси коинотга парвозларни давлатларнинг иштирокисиз ва анча арзонга амалга ошириш мумкинлигини кўрсатиб берди. АҚШ хусусий компанияларининг охирги йиллардаги муваффақиятли фаолияти Америка фазогирлиги сезиларли ўсишга эришганини таъминлади. “Замин” янгиликларини “Facebook”да кузатиб боринг\nЯнгиликлар » Дунё » Британиялик Ричард Брэнсон шахсий учоғида коинотга чиқди


Францияда икки теннисчи ҳибсга олинди. Улардан...\n27.09.2019 23:16 0 2493\nФранция полицияси келишилган ўйинларда қатнашганликда гумон қилинган икки теннисчини қўлга олган. Улар Ўзбекистондан экани айтилаётган Албина Хабибулина ва қирғизистонлик Ксения Палкинадир.\nЎзбекистон ташқи ишлар вазирлиги ҳам ушбу хабарни тасдиқлаган. Аммо Албина Хабибулина Ўзбекистон фуқароси эмаслиги таъкидланган.\n«Икки нафар теннисчи, жумладан, Ўзбекистон фуқароси Францияда ҳуқуқни муҳофаза қилувчи органлар томонидан қўлга олингани тўғрисида ОАВда хабар тарқалиши муносабати билан ТИВ Консуллик-ҳуқуқий департаменти Албина Хабибулина 2017 йилнинг август ойидан буён Ўзбекистон фуқароси ҳисобланмаслигини маълум қилади», дейилади хабарда.\nФранция Албина Хабибулина теннисчи\nХориж 20/05, 21:28\nМаданият 19/05, 21:25\n«Мона Лиза»ни сотиш таклиф қилинди: Франция коронаинқироздан чиқиш йўлларини қидирмоқда\nХориж 18/05, 15:02\nФранцияда охирги 30 йил ичида илк бор олтита эгизак дунёга келди


Японияда клонлаштириш натижасида дунёга келтирилган сигир қазо қилди… - 10 Октября 2019 - www.SheJoT.CoM\nГлавная » 2019 » Октябрь » 10 » Японияда клонлаштириш натижасида дунёга келтирилган сигир қазо қилди…\nЯпонлар дунёда биринчилардан бўлиб клонлаштириш орқали икки эгизак сигирни дунёга келтиришганди. Уларнинг бири Кага лақабли сигир бўлиб ёши 21 йил-у уч ойлик бўлганди. Сигир охирги вақтларда мустақил ҳаракатлана олмас даражага етган. Ветеринарлар сигирга турли витаминлар ва шамоллашга қарши дориларни беришаётганди. Фойдаси бўлмади. Кага оламдан ўтди. Унинг Ното лақабли эгизаги ўтган йили ўз ажали билан қазо қилганди.\nЭслатиб ўтамиз, Кага ва Ното 1998 йил июлида дунёга келтирилган. Уларни Киндай универсиети мутахассислари клонлаштириш орқали дунёга келтиришган. Иккала сигир ҳам ўзидан авлод қолдирган. Олимларнинг айтишича, агар одатий сигирлар максимум 20 йил умр кўрса, клонлаштирилган сигирлар уларга нисбатан кўпроқ умр кўрди дейиш мумкин.


17:20 / 29.06.2017 18183\n2008 йилда Тошкент тажриба экспериментал механика заводи негизида ташкил этилган Krantas ва «Кранлар ва махсус техника» корхоналарида 60 турдан зиёд махсус техника, жумладан, автокранлар, кран манипуляторлари, ёнилғи ва кислота ташувчи автотцистерналар, коммунал техника, самосваллар, автоустахоналар, автогидрокўтаргичлар ишлаб чиқарилмоқда.\nКорхоналарда 2017—2018 йилларда юк кўтариш қуввати 100 тонна бўлган автокранлар ва кўп қаватли уй-жойлар қурилишига мўлжалланган 8 тонналик минорали кранлар ишлаб чиқариш лойиҳалаштирилган.\n2017 йилда корхонанинг экспорт ҳажмини 5 миллион долларга етказиш, Қозоғистон, Тожикистон, Туркманистон, Афғонистон каби давлатларга маҳсулот экспорт қилиш режалаштирилган.\nШавкат Мирзиёев корхонада ишлаб чиқарилаётган махсус техника воситалари ва ишлаб чиқариш жараёнини кўздан кечирди. Бу каби корхоналар Ўзбекистон саноати ривожланишининг асосий омилларидан бири эканини таъкидлади.\nТошкент марказида баланд бинолар қад ростлайдиган 6 километрлик хиёбон пайдо бўлади\nШавкат Мирзиёев Мирзо Улуғбек туманидаги инновацион клиникага ташриф буюрди\n«Бир кунда 600 минг доллардан ортиқ маблағ йўқотдим». Тошкентда тадбиркор қураётган уйлар бузиб ташланди


14:50 25.06.2020 (Янгиланган 17:18 25.06.2020)\nИнтернетда Uzbekistan Airways авиакомпанияси Москвадан Ўзбекистонга қайтиш авиачиптаси нархини кўтаргани, чипталар ҳатто 700 доллардан ортиқ нархларда сотилаётгани ҳақида хабарлар тарқалди.\nТОШКЕНТ, 25 июн — Sputnik. Ижтимоий тармоқларда Uzbekistan Airways авиакомпанияси Москвадан Ўзбекистонга қайтиш авиачиптаси нархини кўтаргани, чипталар ҳатто 700 доллардан ортиқ нархларда сотилаётгани ҳақида хабарлар тарқалди. Транспорт вазирлиги матбуот котиби Наврўз Ашурматов ушбу масала юзасидан изоҳ берди.\n“Дастлаб Ўзбекистон фуқароларини хориждан олиб келиш учун чартер рейслар учун авиачипталар нархи минимал тарифдан ошмаслиги белгиланган эди. 2020 йилнинг апрель-май ойларида Ўзбекистонга парвоз учун чипталарни минимал тарифларда сотиш молиявий зарарга олиб келди. Чунки йўловчиларни ташиш фақат қайтиш йўналишида бир томонга амалга оширилишини ҳисобга олган ҳолда, чипталарни минимал тарифлар бўйича сотиш икки йўналишдаги рейсларнинг харажатларини қопламайди. Шундай бўлсада авиакомпания томонидан 2020 йилнинг 23 майига қадар амалга оширилган рейсларга чипталар минимал тарифлар бўйича сотилган.\n“Москва-Тошкент” йўналиши учун чипталар нархи апрель–май ойларида 148 АҚШ долларини ташкил этган бўлса, 2020 йилнинг 23 майидан 1 июнига қадар 204 АҚШ долларини, 1 июндан 7 июнга қадар 289 АҚШ долларини, 8 июндан 21 июнга қадар 322 АҚШ долларини ташкил этган.\nНархлар ошиб борган бўлсада, уларнинг 700 АҚШ долларидан ошиб кетгани бўйича маълумотлар асоссиз”, - деб таъкидлади авиакомпания вакили.


Gucci ва Hot Wheels биргаликда ўйинчоқ Cadillac’ни тақдим этди - Daryo\n21:58, 18.10.2021 23041\nGucci ва Hot Wheels биргаликда ўйинчоқ Cadillac’ни тақдим этди\n2021 йилда Италиянинг Gucci модалар уйи ўзининг 100 йиллигини нишонламоқда. Шу муносабат билан бренд Американинг ўйинчоқ ишлаб чиқарувчи Mattel компанияси билан ҳамкорликда Hot Wheels линейкасига кирувчи ўйинчоқ автомобилни тақдим этди. 1982 йилга тааллуқли Cadillac Seville моделининг 1:64 масштабдаги нусхаси 18 октябрдан 120 доллар қийматида сотувга чиқди, деб хабар беради Motor.\nCadillac Seville кичрайтирилган нусхасининг орқа том қисми Gucci’нинг иккитали G ҳарфидан иборат нақшлари билан безатилган, ўриндиқларига тилла рангли безаклар туширилган. Машина эксклюзив қути ва модалар уйининг номидаги ғилофда етказиб берилади. Уни Mattel ва Gucci сайтлари орқали, шунингдек, модалар уйининг Нью-Йорк, Пекин, Сеул, Токио, Милан, Лондон ва Берлиндаги дўконларидан харид қилиш мумкин.\nGucci бренди Америка автомобилсозлик компанияси билан бундан олдин ҳам ҳамкорлик қилган — бу каби коллабрациянинг биринчи меваси 1972-модель йилига кирувчи AMC Hornet хэтчбеки бўлган. Унинг салони турли ранглар билан қопланган: олд ўриндиғи фил суяги, яшил ва қизил рангда бўлса, шифт қисми — фил суяги ва яшил рангга бўялган, гиламчалар тўқ яшил рангда.\nМоделнинг, шунингдек, интерьери ҳам иккитали G ҳарфидан иборат нақшлар билан безатилган. Шундан сўнг Италия бренди Майамидаги International Automotive Design (IAD) ательеси ҳамкорига айланган ва 1978 йилги модель қаторидан ўрин олган Cadillac Seville’ни жиҳозлаш билан шуғулланган. Уларни оқ, қора ёки жигарранг рангларда харид қилиш мумкин эди. Машина кузовига Cadillac эмблемаси ўрнига Gucci’нинг тилларанг эмблемаси туширилган, интерьери жигарранг чарм билан қопланган. Ўша вақтда Seville Gucci Edition 22,9 минг доллардан сотилган, бу ҳозирда қарийб 95 минг долларга эквивалент ҳисобланади.\nАввалроқ Louis Vuitton велосипедлар коллекциясини тақдим этгани ва уларнинг нархи 27 минг доллардан бошланиши, Dior бренди қушлардан илҳомланилган янги соат моделини тақдим қилгани тўғрисида хабар берилганди.\nМавзуга доир: Hermes модалар уйи Rolls-Royce Phantom’нинг ноёб версиясини яратишда иштирок этди (фото)\n22:43, 15.11.2021 58480\n17:26, 16.11.2021 53669\n22:43, 18.11.2021 41670\nНаманганда содир бўлган ЙТҲлар оқибатида 2 киши вафот этди\n23:54 Бугун 621\n23:44 Бугун 655\n23:29 Бугун 1083\n23:14 Бугун 2912\n09:06, 30.11.2021 100443\n07:05 Бугун 83438\n09:50 Бугун 71181\n18:20 Бугун 62318


Омадли педагоглар формуласи - Ishonch.uz\nБош саҳифа Бош саҳифа Омадли педагоглар формуласи\nОхирги пайтларда мактаблар, педагогларнинг салоҳияти улар ўқитган ўқувчиларнинг қай даражада олий ўқув юртига кира олгани билан ўлчанмоқда. Чунки таълимдан кўзланган мақсад ҳам аслида билимдон ва комил, ўзгарувчан ҳаётга мослаша оладиган, мустақил фикр юритишга қобил ёшларни тарбиялаш. Илм ўрганишнинг игна билан қудуқ қазишга тенглаштирилгани эса бу вазифани уддалаш ва унга эришиш асло осон эмаслиги белгиси. Айниқса, болаларни таълимдан чалғитувчи воситалар ривожланиб кетган бугунги даврда…\nҚувонарлиси, ўз устида тинимсиз ишлаётган, изланишдан чарчамаётган педагоглар, касбининг моҳир усталари кўп.\nХайрулло Мирзаев, Андижон шаҳридаги 35-давлат ихтисослаштирилган мактабнинг олий тоифали тарих фани ўқитувчиси.\nУ ишлаётган маскан тарих ва ҳуқуқ фанига ихтисослаштирилган бўлиб, 2019-2020 ўқув йилида ўқувчиларнинг 40 фоизи ОЎЮ талабаси бўлган. Педагогнинг ўзи тайёрлаган мактаб ва атрофдаги бошқа мактаблардан келиб таҳсил олган 25 нафар ўқувчининг 18 нафари талабалик бахтига эришган.\n– Касбимни, фанимни, болалар билан ишлашни жуда севаман, – дейди асли пахтаободлик Хайрулло Мирзаев. – 2007 йилда Андижон Давлат университетининг тарих факультетини тамомлаб, Пахтаобод туманидаги тиббиёт коллежида фаолият бошладим. Бир неча йилдан сўнг директор ўринбосари лавозимига тайинлашди. Лекин кўп ўтмай, ўзимдан қониқиш ҳосил қилмайин, магистратурага кирдим. Битирганимдан сўнг, 2015 йилда ҳозирги ишлаётган махсус мактабимга ишга таклиф этишди ва 2 тоифали тарих ўқитувчиси бўлиб ишлай бошладим. Устозлардан бола билан ишлашнинг сир-синоатини ўзлаштириб, янги-янги методлар, таълим технологияларини қўллашни одат қилдим. Ҳар бир боб ёки 3-4 мавзудан иборат кичик бўлим тугагач, болаларнинг мусобақа, тест, “Заковат” ўйинлари орқали билимларини мустаҳкамлаш асосида ўзлаштиришини текшириб кўраман. Натижада ўзимнинг ҳам маҳоратим ошиб бормоқда, ўқувчиларимнинг кўрсаткичи ҳам.\n2017 йилда ўтган педагоглар аттестациясида биринчи тоифага муносиб кўрилдим. Бу орада ўқувчиларим тарих фанидан олимпиаданинг вилоят ва шаҳар босқичида ғолибликка эришиб, Республикада совриндор бўлишди. Ўзим эса тренер ўқитувчига айландим. “Йилнинг энг яхши фан ўқитувчиси” танловида Республика босқичида бешинчи ўринни қўлга киритдим. Ҳар йили ўқувчиларим фан олимпиадасида мунтазам яхши натижаларга эришиб келаётганидан хурсандман. Навбатдан ташқари аттестациядан ўтиш тизими жорий этилгани мен каби педагогларга жуда қўл келди. Сабаби энди ўз билимига ишонган ўқитувчи тоифасини ошириш учун 5 йил кутиб ўтирмайди. Исталган пайтда ариза ёзиб, синовдан ўтиши мумкин. Мен ҳам ўтган йили олий тоифани олиш учун имтиҳон топширдим ва мақсадимга эришдим.\n– “Педагоглар биринчи ва олий тоифани олиш жуда қийин, саволлари ниҳоятда мураккаб бўлади, – дейишади. Саволлар сизга қийин бўлмадими?”, – сўраймиз педагогдан. У эса “Йўқ, мунтазам изланишда бўлганимгами, фаолиятим юзасидан фанни чуқур такрорлашимга тўғри келгани учунми, қийналмадим”, – дейди.\n2021 йили олий ўқув юртига 5 та фандан тест топширилиши эълон қилингач, тарих фани ҳам мажбурий фанлар таркибидан жой олди. Педагогнинг таъкидлашича, 35- махсус мактабда ўқувчилар мактабга қабул қилинишлари биланоқ ота-оналари иштирокида мажлис ўтказиб, болаларнинг касбга қизиқишлари ва қайси йўналишдаги олий ўқув юртига киришлари муҳокама қилинади.\n– Бунда ўқувчиларнинг қизиқишлари энг муҳим жиҳат бўлиши керак, – дейди Х. Мирзаев. – Айрим ўқувчилар ижтимоий фанларни яхши ўзлаштирса, айримларда аниқ фанларга, айримларда эса техника йўналишига қизиқиш кучлироқ бўлади. Қолаверса, бу масала ўқувчи топширадиган йўналишда қайси фанлар биринчи блокда ёки иккинчи ва учинчи блокларда бўлишини аниқлаб, шунга қараб тайёргарлик кўриш имконини беради. Мутахассислик фанлари бўладиган асосий блокдаги фанларга бошқаларига қараганда кўпроқ куч сарфлашга, кўпроқ тайёргарлик кўришга тўғри келади. Шу боис бошиданоқ ўқувчининг мақсади ва қизиқишини аниқлаб олиш муҳим.\nКейинги суҳбатдошларимиз 2020 йилги кириш имтиҳонларида битирувчиларининг 91 фоизи ўқув юртларига кирган Бухоро вилоятининг Вобкент туманидаги 6-ихтисослашган давлат умумтаълим мактаб интернатининг талабчан директори Улуғбек Темиров ва математика фани ўқитувчиси Наргиза Давуловадир. 2018-2019 ўқув йилида мактабнинг 31 нафар битирувчисидан 21 нафари олий ўқув юртига кирган бўлса, 2020 йилда 23 нафар битирувчидан 21 нафари талабалик бахтига эришди. Қолган икки нафари ҳам кейинроқ “супер контракт” асосида олий ўқув юртларига қабул қилинди.\n– Жамоанинг бундай муваффақиятларга эришиши сири нимада, – сўраймиз, таълим маскани директори Улуғбек Темировдан.\n– Таълимда муваффақият омили кучли ва иқтидорли устозлар билан белгиланади, — дейди директор. — Мактабимиздаги 30 нафар педагогнинг 13 нафари олий тоифали, 11 нафари биринчи тоифали, қолган етти нафари иккинчи тоифа ва мутахассис даражасидаги кадрлардир. Қолаверса, ўқувчилар билан мунтазам ишлаб, уларга мотивация бера олиш, иқтидорини ривожлантириш, ўқувчи ва уларнинг ота-оналарини ҳам таълимга қизиқтира олишда ҳам ҳиммат кўп. Масалан, бизнинг мактабимизда ўқувчилардан ҳар ойда бир марта, 11-синф ўқувчиларидан ҳар икки ҳафтада бир ўтилган мавзулар бўйича тестлар олинади. Унда ҳар бир ўқувчининг натижалари таҳлил қилиниб, қайси мавзуни яхши ўзлаштирмагани, қайси фандан қийналаётгани аниқланади ва шунга қараб қўшимча тўгарак дарсларининг мавзулари шакллантирилади. Чорак давомида фаол бўлган ва яхши натижалар қайд қилган ўқувчиларнинг ота-оналарига “Ташаккурнома”лар юборамиз. Ўқитувчининг ўқувчини мақтагани яхши, аммо “Ташаккурнома” олган ота-онанинг қувончи ва фахр ҳисси болага ўқишда ўзгача иштиёқ бахш этади. Шу боис ота-оналар билан ҳамкорлигимиз мустаҳкам.\nМактабда ишлаётган ҳар бир педагогга изланиши учун шароат яратиб берамиз. Шунинг учун бўлса керак, барча педагогларимиз ана шу талабларга муносиб бўлиш учун интилади. Масалан, 2020 йилда 14 нафар ўқитувчиларимиз ўз хоҳишлари билан навбатдан ташқари аттестациядан ўтиб, 6 нафари олий тоифа, 8 нафари эса биринчи тоифани олди. Бу йил баҳорда ҳам 18 нафар педагогларимиз ўз тоифаларини оширишни мақсад қилган. Шу боис танаффус вақтларида ҳам улар қандайдир мураккаб масалалар, машқлар устида қизғин баҳс-мунозара ўтказаётганлигининг гувоҳи бўласиз.\nСуҳбатимизга моҳир педагог Наргиза Давулова ҳам қўшилади.\n– Бугун ишлайман, деган ўқитувчига имкониятлар кенг. Масалан, бизда ёш ва янги ишга келган педагоглар олий тоифали ўқитувчиларга бириктирилади. Улар ёш педагогнинг олий тоифали бўлиши учун ҳам методик ҳам руҳан ёрдам беради, ўргатади. Яна бир гап: илгарилари ўқитувчи ўз тоифасини ошириши учун китоб ва қўлланмалар қидириб юрарди. Ҳозирда бу муаммо эмас. Математика ўқитувчиларимиз математик, физика ўқитувчиларимиз илғор физик устозлар ва олимларнинг телеграмм каналлари ва гуруҳларига аъзо бўлиб, у ерда билимларини бойитиб боришади, янгиликлардан хабардор бўлишади. Интернетдан халқаро олимпиада саволларини юклаб, ўқувчилар билан биргаликда ечишади. Мураккаб фанларни ўтишда эса ютубда илғор ўқитувчиларнинг видеодарсларини кузатиб тажриба оширишади. Хуллас, малака ошириш йил бўйи давом этади.\nМарҳаматлик 31-давлат ихтисослашган мактаб-интернатининг ёш физика фани ўқитувчиси Авазбек Собиров ҳам аллақачон олий тоифани олган, шижоатли ва зукко педагоглардан.\nУ ишлаётган даргоҳда 2020 йилда 24 нафар битирувчининг 19 нафари биринчи уринишдаёқ талабалик бахтига эришди. Қолган беш нафари эса кейинроқ имтиҳони бўлиб ўтган янги университетларга қабул қилинди. Авазбекнинг дарсдан бўш вақтларида ўзи ўқишга тайёрлаган маҳалласи ва яқин ҳудуддаги 26 нафар ёшларнинг 24 нафари талаба бўлгани эса янада юқори натижа. Бунга унинг фанни чуқур билишигина эмас, олий таълимдаги ўзгаришлар ва янгиликлар моҳиятини теран англаб бораётгани ҳам сабаб бўлмоқда.\n– Физика фанида муваффақиятга эришиш учун математикани ҳам яхши билиш зарур, – дейди педагог. – Шу боис мен математика фани ўқитувчиси билан ҳамкорликда ишлайман. Айрим мавзуларимиз математикадаги баъзи мавзулар ўтилмасдан ўргатилса, бола уларни яхши ўзлаштиролмайди. Яқинда дарсликлар мавзусида пойтахтда ўтган илғор физиклар йиғилишида ана шундай кетма-кетлиги бир-бирига боғлиқ, аммо бу жиҳатлар инобатга олинмаган мавзулар юзасидан таклифларимни айтдим. Келгусида чоп этиладиган дарсликларда улар инобатга олинадиган бўлди.\nАвазбек ўз устида тинимсиз изланиши, ўқувчиларнинг қизиқишини тўғри йўналтириш билан бирга Давлат тест марказининг махсус хизматларидан ҳам оқилона фойдаланади. Бунда тест марказига белгиланган тўловларни амалга оширгач, гуруҳдаги ўқувчиларнинг олий ўқув юртига кириш йўналишидаги фанлар блогини белгилаб намунавий тест саволларига буюртма беради.\n– Мактаб дарсликларидаги масала ва мисолларнинг мураккаблик даражаси 2-даражали мураккаб саволларга тўғри келади. Давлат тест марказининг имтиҳондаги саволлари эса айнан ўша мактаб дастуридаги мавзулар бўйича бўлишига қарамай, мураккаблик даражаси 3-4 даражалидир. Шу боис намунадаги буюртма тестлар ўқувчиларнинг айнан давлат имтиҳонларига пухта тайёргарлик кўришига, 3 ва 4 даражали мураккабликка эга саволлар устида пухта ишлашига йўналиш беради, – дейди у.\nШу билан биргаликда бу синовлар ўқувчилар томонидан мавзуларнинг ўзлаштирилиши ва уларнинг билими холис таҳлил қилинишига ҳам сабаб бўлади. Чунки тест жавобларини Давлат тест маркази юборади. Одатда таълим масканида сентябрь ойидан бошлаб мактабнинг ўзи тайёрлаган, феврал ойидан бошлаб ҳар ойда ДТМ тайёрлаган шундай намунали синовлар ўтказилади.\n– Сўнгги икки йилдаги кириш имтиҳонларида бўлаётган шаффофлик ва ўзгаришлар “Билиминг кучли бўлса, ўқишга кира оласан” деган фикрнинг қатъийлашишига, таъсир кўрсатди. Шу боис қишлоғимизда ҳам, мактабимизда ҳам олий таълим олиш истагидаги ёшлар, билимга интилувчилар сони сезиларли даражада ошди. Бу эса барчамизнинг ютуғимиздир, – дейди педагог.\nАввалги саҳифаБоёвутда халқ таълими бўлими ходими пора билан қўлга тушди\nКейинги мақолаЎзбекистонда халқаро кўргазма ва ярмаркаларни ўтказишга рухсат берилди


Фуқароларига ёрдам бериш ўрнига...\nРоссияда 15 январдан кучга кирган мигрантлар тўғридаги янги тартиб-қоидалар у ерда меҳнат қилаётган юз минглаб марказий осиёликлар, жумладан, ўзбекистонликларнинг ҳам бир ташвишини минг қилмоқда.\nМазкур ҳужжатга биноан 2007 йилнинг 1 апрелигача чет элликлар Россия бозорларида савдо қиладиганларнинг камида 60 фоизи россиялик бўлиши керак. Яъни савдогарларнинг кўпи билан 40 фоизи чет эллик бўлиши мумкин.\n2007 йилнинг 31 декабригача эса Россия бозорларида биронта ҳам чет эллик, шу жумладан, ўзбекистонлик савдогар қолмаслиги шарт.\nКейинги кунларда Россия матбуоти ҳам мазкур масалага жуда кенг эътибор қарата бошлади. Кремль чизган чизиқдан чиқмай қўйган Россия давлат телеканалларидан фарқли ўлароқ, мамлакат бўйлаб бозорлар бўшаб қолгани, нархлар осмонга ўрлаётгани, чет элликлар, жумладан, марказий осиёликлар хўрланаётгани, Кремль бошлаган “бозор инқилоби”дан, аввало, россияликларнинг ўзи зарар кўриши тўғрисида ёзилмоқда.\n“Новая газета” мухбири Ирина Гордиенко “Озодлик” саволларига жавоб берар экан: “Руслар бозорда сотувчилик қилмайди. Оқибатда чайқовчилик билангина шуғулланадиган йирик савдогарлар пайдо бўлади, рақобат қолмайди ва нарх хоҳлаганича оширилаверади”, - деди.\nКремлнинг эса бу билан иши йўқ. Боз устига, чет элликларни нафақат бозорлардан, балки умуман мамлакатдан сиқиб чиқариш учун барча воситалар ишга солиняпти.\n“Москвада банклар, масалан, “Вестерн Юнион” орқали Ўзбекистон, Қирғизистон ёки Тожикистонга пул юборишда одамлар катта қийинчиликларга дуч келяпти. Банклар улардан пул жўнатмаларини қабул қилмаяпти”, - дейди тирикчилигини Москвада ўтказаётган ўзбекистонлик Наргиза.\nРоссия ҳукуматининг 683-қарори туфайли ўз фуқаролари учун пайдо бўлган муаммоларни ҳал қилиш мақсадида Тожикистон ва Қирғизистон ҳукуматлари айрим чораларни кўрмоқда. Яқинда Қирғизистон ташқи ишлар вазири Аликбек Жекшенқулов Москвада қирғизистонлик меҳнат мигрантлари билан учрашиб, уларга ҳукумат кўраётган чоралар тўғрисида гапириб берганди.\nЎзбекистон ҳукумати эса ўз фуқаролари бўлган меҳнат мигрантлари ҳуқуқларини ҳимоя қилиш учун ҳеч нарса қилмаяпти. Аксинча ўзбек ҳукумати уларнинг Россияда ишлашига тўсқинлик қилиш ҳаракатида.\n“Россия ҳукумати Ўзбекистон билан ўзбекистонликларни Россиядан ҳайдаб чиқариш тўғрисида хуфя келишиб олган. Ўзбекистоннинг нефть ва газ бозорига кириши учун Каримов “Газпром”га тўла ҳуқуқ бериб қўйди ва бунга жавобан бизнинг ҳукумат ўзбекистонлик барча мигрантларни Ўзбекистонга ҳайдаш мажбуриятини олган”, - дейди “Новая газета” мухбири Ирина Гордиенко.\nБу маълумотдан сўнг “Озодлик” мухбири Ўзбекистоннинг Москвадаги элчихонасига боғлана олмагани, бундан икки ҳафта олдин Ўзбекистон Меҳнат вазирлигидан ва Меҳнат миграцияси агентлигидан жўяли жавоб ололмагани сабаби равшанлашгандай бўлди.\nХўш, Ўзбекистон ҳукумати Россияда юрган юз минглаб, балки миллионлаб ўзбекистонликни ватанга қайтариб олиб нима қилади?\nИш билан, муносиб, ҳеч бўлмаса, Россиядагидай иш ҳақи билан таъминлай оладими?


Тошкентдаги маҳаллалардан бадбўй ҳид келиши муаммосининг ечими топилди | Qalampir.uz\nТошкентдаги маҳаллалардан бадбўй ҳид келиши муаммосининг ечими топилди\nЖамият\t07 Июнь 08:20 7836\nТошкентнинг “Ўзгариш” ва “Нўғойқўрғон” маҳаллалари аҳолисини қийнаб келаётган ёқимсиз ҳид муаммоси “Салар” атрофидаги корхоналарга боғлиқ экани аниқланди. Ҳозирда уларнинг барчасининг фаолияти тўхтатилган.\n“Ўзсувтаъминот”нинг хабар беришича, Санитария-эпидемиологик осойишталик ва жамоат назорати хизмати, экологлар, бошқа турли соҳа мутахассисларидан ташкил топган ишчи гуруҳ ўз фаолиятини уч йўналишда олиб бормоқда. Биринчи йўналишда “Салар” оқава сувларни тозалаш иншоотининг иш фаолияти тўлиқ ўрганилиб, ускуналар, техник ва технологик ҳолат таҳлил этилмоқда.\nИккинчи йўналишда “Ўзгариш” ва “Нўғойқўрғон” маҳаллалари ҳудудидаги корхоналар фаолияти ва уларнинг “Салар” оқова сувларни тозалаш иншоотига чиқараётган ташламалари атрофлича ўрганилмоқда. Учинчи йўналишда Салар канали кўздан кечирилиб, унга ноқонуний чиқиндилар ташлаш ҳолати аниқланмоқда.\nҚайд этилишича, жорий йилнинг 5 июнь куни Тошкент шаҳар ҳокимлигида ўтказилган йиғилишдан сўнг, “Салар” оқова сувларни тозалаш иншооти атрофидаги барча корхоналар фаолияти маълум муддатга тўхтатилган. Кузатувларга кўра, улар ишламаётганда кечки пайт иншоотда ҳеч қандай ёқимсиз ҳид сезилмаган.\nAйни пайтда “Салар” иншооти атрофидаги барча корхоналар фаолияти тўхтатилди ва ишчи гуруҳ ҳамма объектлар, жумладан, иншоот фаолиятини атрофлича ўрганмоқда.\nЭслатиб ўтамиз, аввалроқ ҳолат Сенатнинг Аграр, сув хўжалиги масалалари ва экология қўмитаси томонидан назоратга олиниб, дастлабки ўрганиш ишлари олиб борилганди.\n17 Октябрь 13:51 37368\n17 Октябрь 11:44 34197\n17 Октябрь 17:29 24247\n18 Октябрь 17:40 21864


Трамп "Путиннинг қўғирчоғи" бўлмасликка ваъда берди\n14:04 / 20.10.2016\nАҚШ президентлигига республикачилар номзоди Дональд Трамп демократлар номзоди Ҳиллари Клинтоннинг сўнгги теледебатлардаги "ҳужуми"га жавобан "Путиннинг қўғирчоғи" бўлмасликка ваъда берди.\nШу ўринда Трамп Россия давлат раҳбари билан шахсан таниш эмаслиги, лекин Путин у ҳақида яхши фикрда эканлигини таъкидлаб ўтди.\nУ ИШИД ва бошқа радикал гуруҳлар билан курашда Москва билан ҳамкорлик қилиш яхши натижа беришига умид билдирди.\nБу сўзлар Путиннинг яқинда айтган гапларига акс-садо сифатида янгради: ўтган ҳафта Россия президенти Обама АҚШ раҳбари лавозимини тарк этганидан кейин алоқаларнинг тикланишига умид билдириб, Трамп ҳақида ижобий фикр билдирганди.\nТрамп "ғалабага эришган тақдирда Путинга қарши фаолият олиб боришга ваъда бераётган рақибининг сабрсизлиги"ни Путиннинг Клинтондан ҳар бир сиёсий поғонада устун эканлиги билан изоҳлади.\nТрамп Клинтон ва америкалик амалдорларга қарши уюштирилган киберҳужумлар ортида ким (Россия, Хитой ёки бошқа биров) тургани ҳали номаълумлигини таъкидлади. Оқ уй махсус хизматлар маълумотларига таяниб, бунда Кремлни расман айблади ва шунга муносиб жавоб қайтаришга ваъда берди, чех полицияси эса гумондор россияликлардан бирини қўлга олди. Путин бу можароларга Россиянинг алоқадорлигини инкор этди.\nТрамп аксарият Ғарб сиёсатчиларининг фикрини қўллаб-қувватлаб, Суриянинг Ҳалаб шаҳрида рўй бераётган воқеаларни "ҳалокат" деб атади, бироқ минтақадаги инқирозда жавобгарликни Клинтон ва унинг бош котиб лавозимида олиб борган ташқи сиёсатига юклади.\nУ Сурия президенти Башар Асаднинг истеъфоси ёмон оқибатларга олиб келиши мумкинлигини тасдиқлади. Трампнинг сўзларига кўра, АҚШ исёнчилар ҳақида ҳеч нарсани билмай туриб, уларни қўллаб-қувватламоқда, суриялик қочқинлар эса кўпинча ИШИД қаторига қўшилмоқда.\nЎтган шанба куни чоп этилган Reuters агентлиги ва Ipsos социологларининг ҳамкорликда ўтказган сўнгги сўровнома натижалари президентлик пойгасида Клинтоннинг Трампдан ўзиб кетаётганини кўрсатган.\nКлинтон Сурия Путин Трамп